title: Laura Sippola

text:
Laura-Liina Sippola (s. 14. syyskuuta 1974 Lapua) on suomalainen pianisti ja laulaja-lauluntekijä.
Sippola lauloi ennen kuin oppi puhumaan ja aloitti pianonsoiton 3-vuotiaana. Hänellä on absoluuttinen sävelkorva. Opinnot pianonsoitossa hän aloitti 8-vuotiaana Lapuan musiikkiopistossa. Vuotta myöhemmin hän esitti Finlandia-talon televisioidussa konsertissa säveltämänsä kappaleen sisarensa, teatteriohjaajana nykyisin toimivan Miira Sippolan, kanssa. Opinnot jatkuivat myöhemmin Oulun konservatoriossa. Madetojan musiikkilukion vuosina sekä tultuaan Sibelius-Akatemiaan Sippola sävelsi ja sanoitti yhtyeelleen Violintu. Hän valmistui musiikin maisteriksi Sibelius-Akatemiasta 2003. Sitä ennen hän opiskeli myös Bolognan G.B. Martini -konservatoriossa. Syksyllä 2017 Sippola valmistui Suomen ensimmäiseksi lauluntekijätohtoriksi Taideyliopiston Sibelius-Akatemiasta.


title: Laura Sippola

text: Hänen isosetänsä oli basisti, säveltäjä ja musiikkitoimittaja Heikki Annala.


title: Laura Sippola

text: Laura Sippola työskentelee esiintyvänä ja levyttävänä laulaja-lauluntekijänä. Sippola opettaa laulunkirjoitusta Taideyliopistossa ja Kriittisessä Korkeakoulussa. Sippola on työskennellyt lukuisten suomalaisten laulaja-lauluntekijöiden sekä huippu-jazzmuusikoiden kanssa. Hänen &Tuki -yhtyeessään soittavat Tuure Koski, Peter Engberg, Kepa Kettunen sekä usein myös Joonatan Rautio.


title: Laura Sippola

text:
Sippolan esikoisalbumi "Sahara" ilmestyi syksyllä 2004. Helmikuussa 2008 julkaistun neljän kappaleen "Mieli"-EP:n myötä hän alkoi levyttää Texicalli Recordsin Jupiter-levymerkille. "Mieli" sekä hänen järjestyksessään toinen pitkäsoittonsa "Toinen" lunastivat debyyttilevy "Saharan" nostattamat odotukset ja saivat kriitikot rinnastamaan hänet muun muassa Dave Lindholmiin ja Joni Mitchelliin. "Toinen" sijoittui ilmestyessään Rumban albumilistan sijalle yhdeksän. Seuraavana vuonna ilmestyi uudenlaiseen suuntaan lähtenyt albumi "Stadion". Kuten aikaisemmatkin levyt, soi tämäkin tiuhaan Radio Helsingin aalloilla ja oli viikon 20 aamulevy. Albumilta julkaistu single "Kesäyö" viihtyi Radio Suomen soittolistalla toistakymmentä viikkoa. Myöhemmin vuonna 2018 Kesäyön nuotti julkaistiin 24. Suuressa Toivelaulukirjassa.
Neljännellä albumillaan "Trenkipoika" Sippola teki matkan kotiseutunsa kansanmusiikkiin versioimalla Siionin virsiä ja hartaita rekilauluja. Levy sisältää myös kaksi Sippolan omaa sävellystä: ”Kaunis mieli” ja ”Totuuden Henki”. Viidennellä levyllään "Like Lullaby" Sippola vaihtoi laulukielen englantiin. Kuudes täyspitkä albumi "Intermezzo" oli paluu suomenkieliseen lauluntekijämusiikkiin.


title: Laura Sippola

text: Sippolan säveltämää ja sanoittamaa musiikkia on julkaistu myös Nuoren seurakunnan veisukirjassa (41) sekä virsikirjan lisävihkossa (929).


title: Laura Sippola

text:
Keväällä 2012 kantaesitettiin Sippolan säveltämä ja sanoittama kabaree "Nolot vanhemmat".
Sippola oli Lapuan Spelit festivaalin 2010 taiteellinen johtaja. Hän emännöi vuosina 2006–2007 Laulutupa-klubia Laura Sippola &Tuki -yhtyeen keulahahmona. Sippola on myös koonnut lauluntekijämusiikin konserttisarjoja Ateneum-saliin. Sippola toimi Yle TV2 Obladii-musiikkiohjelman vakituisena kapteenina.


title: Laura Sippola

text: Vuonna 2015 Sippolan kappale sai kolmannen sijan Uudet laulut -kilpailussa. Vuonna 2005 hän voitti Saimaan Sävel sävellyskilpailun, sekä 1990 ja 1993 tämmäyksen suomenmestaruuden Speleissä.


title: Laura Sippola

text: Sippola esiintyy Ipanapa 2 lastenlevyllä sekä tulkitsee "Syvissä vesissä" kokoelmalla Kauko Röyhkän kappaleen "Sinä olet tähti". Hän on säveltänyt ja sanoittanut musiikkia lauluyhtye Rajattomalle ja Club for Fivelle, Laura Malmivaaralle, Jonna Järnefeltille sekä Johanna Kurkelalle. Soolokeikkailun ohella hän on toiminut pianistina muun muassa Maritta Kuulan, Tuure Kilpeläisen ja John McGregorin kokoonpanoissa.


title: Risto E. J. Penttilä

text: Risto Erkki Juhani Penttilä (s. 17. maaliskuuta 1959 Pori) on Nordic West Officen toimitusjohtaja. Hän on koulutukseltaan filosofian tohtori Oxfordin yliopistosta.


title: Risto E. J. Penttilä

text: Penttilä oli Elinkeinoelämän Valtuuskunnan EVAn johtaja vuodesta 2002 ja Keskuskauppakamarin toimitusjohtaja vuosina 2010-2017. Hän on nuorsuomalainen ja kokoomuslainen poliitikko, tutkija ja entinen SM-tason jalkapalloilija. Hän on toiminut muun muassa tutkijana, kansanedustajana sekä erilaisissa kansainvälisissä tehtävissä.


title: Risto E. J. Penttilä

text: Penttilä oli vuonna 1994 yksi Nuorsuomalaisten puolueen perustajia ja pääsi kansanedustajaksi yhdeksi kaudeksi. 1999 eduskuntavaaleissa puolue ei saanut enää edustajia ja lopetettiin, ja Penttilä piti liki vuosikymmenen ajan taukoa päivänpolitiikasta, kunnes asettui ehdokkaaksi 2009 europarlamenttivaaleissa kokoomuksen ehdokkaana, sai 50 881 ääntä eikä päässyt EU-parlamenttiin. Hän kuitenkin pääsi varasijalle ja sai rannalle jääneistä ehdokkaista suurimman henkilökohtaisen äänimäärän.


title: Risto E. J. Penttilä

text: Penttilän kirjoituksia on julkaistu useissa julkaisuissa kuten "International Herald Tribune", "Russia in Global Affairs", "Foreign Policy", "Helsingin Sanomat" ja "Dagens Industri". Hänen haastattelujaan on nähty muun muassa "CNN", "BBC World" ja "Al-Jazeera" -kanavilla.


title: Risto E. J. Penttilä

text: Penttilä oli ensimmäinen suomalainen, joka suoritti perustutkinnon Yalen yliopistossa (Bachelor of Arts 1984). Sittemmin Penttilä jatkoi opintojaan Oxfordin yliopistossa, josta hän valmistui filosofian maisteriksi () 1986 ja tohtoriksi () 1989.


title: Risto E. J. Penttilä

text: Vuonna 1994 Penttilä julkaisi Jaakko Tapanisen ja Janne Jutilan kanssa kirjan, jossa he esittelivät liberaalia yhteiskuntanäkemystä ja visioivat Suomen mahdollisuuksia. Pian kirjan julkistamisen jälkeen perustettiin Nuorsuomalainen puolue, jonka puheenjohtajaksi Penttilä ryhtyi. Nuorsuomalaiset pyrkivät haastamaan suomalaisen yhteiskunnan klassisen liberalismin ajatuksin. Vuoden 1995 eduskuntavaaleissa nuorsuomalaiset saivat läpi kaksi edustajaansa; Risto Penttilän ja Jukka Tarkan. Puolue teki yhteistyötä muun muassa keskustan kanssa, mutta jäi ilman kansanedustajia vuoden 1999 eduskuntavaaleissa. Pian sen jälkeen nuorsuomalaisten toiminta puolueena lakkasi.


title: Risto E. J. Penttilä

text: Penttilä oli kokoomuksen ehdokas vuoden 2009 eurovaaleissa. Penttilä kuvasi kampanjaansa blogissaan seuraavasti: "Euroopan unionin keskiössä ovat neljä vapautta. Nyt nämä vapaudet ovat uhattuna. Itse asiassa koko avoimen yhteiskunnan tulevaisuus on vaakalaudalla. Kysymys on siitä tuleeko Suomi ja Eurooppa ulos lamasta lannistettuna vai uudistuneena. Kysymys on siitä nitistetäänkö markkinatalous vai tehdään siitä parempi versio." Penttilä kertoi keskittyvänsä kolmeen aihealueeseen turvallisuuteen, talouteen ja terveyteen.


title: Risto E. J. Penttilä

text: Vasemmistoliiton entinen puheenjohtaja Suvi-Anne Siimes ilmoitti kannattavansa Penttilää vaaleissa, mikä synnytti julkista keskustelua.


title: Risto E. J. Penttilä

text: Penttilä sai vaaleissa 50881 ääntä ja jäi varasijalle. Henkilökohtainen äänimäärä oli kymmenenneksi suurin.


title: Risto E. J. Penttilä

text: Penttilä tuli tunnetuksi nuorena kansainvälisen politiikan tutkijana vuonna 1991, kun hän ehdotti YYA-sopimuksen sotilaallisten artiklojen mitätöimistä. Asiasta nousi suuri kohu. Jo ennen tätä Penttilän Oxfordin yliopistoon tekemä väitöskirja oli synnyttänyt keskustelua Suomen puolustuspolitiikasta.


title: Risto E. J. Penttilä

text: Hän toimi nuoruudessaan vierailevana tutkijana Ruotsin, Itävallan ja Suomen ulkopoliittisissa instituuteissa sekä konsulttina McKinsey & Co. palveluksessa. Hän on myös ollut World Economic Forumin ja Oxford Analytican palveluksessa.


title: Risto E. J. Penttilä

text: 2000-luvulla Penttilä on pyrkinyt asiantuntijaroolissa kyseenalaistamaan suomalaisen hyvinvointiyhteiskunnan tulevaisuuden. Vaihtoehdoksi hän on tarjonnut markkinahenkisempää mallia, jollainen on käytössä muun muassa Virossa ja muissa Baltian maissa. Penttilä on kuulunut yhdessä Elinkeinoelämän keskusliiton johtajan Leif Fagernäsin kanssa näkyvimpiin yrityselämän etujen puolustajiin Suomessa. Keväällä 2004 Penttilä kirjoitti Helsingin Sanomien sunnuntaisivuilla presidentti Tarja Halosen keskittyneen presidenttikaudellaan liikaa maailmanparannukseen ja jättäneen Suomen etujen puolustamisen liian vähälle. Samalla Penttilä kritisoi Suomen perustuslakia siitä, että vallanjako hallituksen ja presidentin välillä ulkopoliittisissa kysymyksissä oli epäselvä. Penttilä kehotti Halosta aloittamaan perustuslain uudistuksen tai olemaan asettumatta ehdolle toiselle kaudelle. Penttilä on kannattanut Suomen Nato-jäsenyyttä ja hän on toiminut vuodesta 2004 Suomen Atlantti-Seuran puheenjohtajana.


title: Risto E. J. Penttilä

text: Keväällä 2006 Penttilä julkaisi kirjan "Historian roolipeli". Aiemmin Penttilä on julkaissut kirjan G8-maista (The Role of the G8 in International Peace and Security, Oxford University Press 2003), katsauksen Suomen ulkosuhteisiin yhdessä mm. Olli Rehnin ja Timo Pesosen kanssa, Suomen puolustuspolitiikkaa käsittelevän kirjan sekä poliittisen manifestin yhdessä Jaakko Tapanisen ja Janne Jutilan kanssa.


title: Risto E. J. Penttilä

text: Hän on kirjoittanut useita teoksia suomeksi ja englanniksi. Lisäksi hän kirjoittaa kolumneja Financial Timesiin, International Herald Tribuneen sekä Taloussanomiin.


title: Risto E. J. Penttilä

text: Penttilä syntyi Porissa, mutta hänen juurensa ovat Pohjanmaalla ja hän kiertänyt nuoruudessaan ympäri Suomea. Hänen äitinsä Anneli "Luumu" Penttilä oli ilma-akrobaatti "Pilvien huimapäät" -nimisessä lentävässä sirkuksessa. Isä oli taistelulentäjä. Penttilä on naimisissa ja hänellä on kaksi tytärtä.


title: Risto E. J. Penttilä

text: Penttilä on voittanut Suomen Cupin jalkapallossa Lahden Reippaassa., valittu All Ivy League joukkueeseen jalkapallossa ja ollut Oxfordin yliopiston jääkiekkojoukkueen kapteeni. Hän on osallistunut myös Jukolan viestiin.


title: Neuillyn rauhansopimus

text: Neuillyn rauhansopimus (tai Neuilly-sur-Seinen rauhansopimus) tehtiin 27. marraskuuta 1919 keskusvaltoihin kuuluneen Bulgarian kanssa, jolloin se menetti alueita Jugoslavialle, Romanialle ja Länsi-Traakian Kreikalle. Bulgarian armeija rajattiin 20 000 mieheen.


title: Neuillyn rauhansopimus

text: Neuillyn rauhansopimus sai nimensä Pariisin Neuilly-sur-Seinen kaupunginosan mukaan, jossa sopimus allekirjoitettiin 27. marraskuuta 1919 Pariisin rauhankonferenssin aikana. Konferenssin tarkoituksena oli määrätä keskusvalloille langetetut korvaukset ja rajamuutokset. Neuillyn sopimus koski tältä osin Bulgariaa. Länsi-Traakiasta tehtiin ympärysvaltioiden protektoraatti ja se annettiin sittemmin vuonna 1920 Kreikalle San Remon konferenssissa. Bulgarian länsirajalta liitettiin neljä pientä erillistä aluetta Jugoslavian kuningaskuntaan. Bulgarian sodan aikana itseensä liittämä Etelä-Dobrudzha annettiin takaisin Romanialle. Yhteensä Bulgaria menetti 8 690 neliökilometriä maa-alueitaan naapureilleen. Se velvoitettiin myös maksamaan korvauksia ympärysvalloille 2 250 miljoonan kultafrangin edestä, joka piti maksaa 37 vuoden kuluessa. Bulgarian armeijaa pienennettiin, mutta se sai pitää 20 000 vapaaehtoista sotilasta, 10 000 santarmia ja 3 000 rajavartijaa.


title: Neuillyn rauhansopimus

text: Suurta sotakorvaussummaa pienennettiin myöhemmin. Vuonna 1923 summa alennettiin 500 miljoonaan ja korvauksista luovuttiin kokonaan vuonna 1932. Bulgaria menetti taloudellisesti tärkeän yhteytensä Ageanmerelle ja vaikka sopimuksessa sille taattiin taloudellinen yhteys merelle, ei sopimus selventänyt miten se käytännössä toteutettaisiin. Sopimus synnytti myös suuren pakolaisvirran Bulgariaan luovutetuilta alueilta ja näiden hoito rasitti jo ennestään kärsinyttä maata.


title: Seikkailu Punaisella merellä

text: Seikkailu Punaisella merellä () on belgialaisen sarjakuvataiteilija Hergén piirtämä ja käsikirjoittama 19. Tintti-albumi. Se alun perin ilmestyi ranskankielisenä jatkosarjana belgialaisessa "Le journal de Tintin" -lehdessä vuosien 1956–1958 välisenä aikana. Vuonna 1958 tarina julkaistiin 62-sivuisena albumina.


title: Seikkailu Punaisella merellä

text: Suomessa "Seikkailu Punaisella merellä" julkaistiin ensimmäisen kerran vuonna 1970, kun Otava julkaisi tarinan "Tintin seikkailut" -sarjan ensimmäisenä osana. Albumin suomentajina ovat toimineet sekä Jukka Kemppinen että Heikki ja Soile Kaukoranta.


title: Seikkailu Punaisella merellä

text: "Seikkailua Punaisella merellä" on toisinaan kritisoitu siitä, että siinä afrikkalaiset kuvataan yksinkertaisina ja lapsellisina. Syytösten vuoksi Hergé joutui myöhemmissä painoksissa muuttamaan afrikkalaisille tarkoitettua dialogia.


title: Seikkailu Punaisella merellä

text: Tintti ja kapteeni Haddock ovat poistumassa elokuvateatterista, kun he kohtaavat kadulla Tintin vanhan ystävän, kenraali Alcazarin. Alcazar vaikuttaa kiireiseltä ja lähtiessään hän vahingossa pudottaa lompakkonsa, jonka Tintti yrittää palauttaa hänelle. Alcazar kuitenkin katoaa salaperäisesti, joten Tintti päättää palauttaa lompakon hotelliin, jossa Alcazar on ilmoittanut oleskelevansa. Hotellin vastaanottovirkailija kuitenkin kertoo hänelle, ettei hän ole ikinä kuullut "kenraali Alcazarista". Kun Tintti ja Haddock palaavat takaisin Moulinsartin linnaan, he kohtaavat linnassa Khemedin arabivaltion emiiri Ben Kalish Ezabin piloille hemmotellun pojan Abdullahin. Pian heille ilmenee, että emiiri lähetti poikansa turvaan Moulinsartiin, sillä Ben Kalish Ezabin ja hänen pitkäaikaisen kilpailijansa, šeikki Bab El Ehrin, välit ovat kiristyneet ja tilanne Khemedissä on muuttunut levottomaksi.


title: Seikkailu Punaisella merellä

text: Seuraavana päivänä Dupont ja Dupond saapuvat Moulinsartiin ja kertovat Tintille, että Interpol on antanut heille tehtäväksi tarkkailla asekauppiasta, joka harjoittaa laitonta lentokoneiden salakuljetusta. Tintti jäljittää asekauppiaan ja saa selville, että kyseessä on Dawson, joka on myymässä Alcazarille toisen maailmansodan aikaisia de Havilland D.H.98 Mosquito -koneita. Kun Tintti saa selville, että myös Bab El Ehr on ostanut Dawsonin myymiä Mosquitoja ja käyttänyt niitä Khemedin pääkaupungin Wadesdahin valtaamisessa, hän lähtee Miloun ja kapteeni Haddockin kanssa Khemediin voidakseen tavata Ben Kalish Ezabin. Wadesdahin lentoaseman passin tarkastuksessa kuitenkin väitetään, ettei Tintillä ja Haddockilla ole lupaa oleskella Khemedissä, minkä vuoksi heidät sijoitetaan Beirutiin lentävään matkustajalentokoneeseen. Kesken lentomatkan koneen oikeanpuoleinen moottori leimahtaa liekkeihin, jolloin lentokone putoaa ja iskeytyy maahan. Kaikki matkustajat selviytyvät onnettomuudesta, mutta hetkeä myöhemmin koneen hylyssä räjähtää aikapommi, jonka Dawsonin kätyri oli piilottanut surmatakseen Tintin ja Haddockin.


title: Seikkailu Punaisella merellä

text: Lentokone-onnettomuuden jälkeen Tintti, Milou ja Haddock tunkeutuvat Bab El Ehrin joukkojen miehittämään Wadesdahiin, missä he kohtaavat kauppias Oliveira da Figueiran. Figueira kertoo heille emiirin piilopaikan sijainnin ja antaa heille valeasut, joiden avulla Tintti, Milou ja Haddock pääsevät ulos kaupungista. Kaupungin ulkopuolella he kuitenkin paljastuvat, ja heidän peräänsä lähtetään panssariautoja ja Mosquitoja, joita komentaa pseudonyymillä "Mull Pašša" esiintyvä tohtori Müller. Müllerin ohjeista huolimatta Mosquitot ymmärtävät niille annetut käskyt väärin ja vahingossa tuhoavat panssariautot, minkä ansiosta Tintti, Milou ja Haddock pääsevät turvallisesti emiirin piilopaikkaan. Piilopaikassa Ben Kalish Ezab kertoo heille, että Dawsonin lentokonekauppoihin ja Bab El Ehrin suorittamaan vallankaappauksen on sekaantunut rikollinen liikemies, markiisi di Gorgonzola.


title: Seikkailu Punaisella merellä

text: Tintti, Milou ja Haddock lähtevät emiirin purjelaivalla Mekkaan, mutta kesken laivamatkan heidän laivansa joutuu Bab El Ehrin Mosquitojen hyökkäyksen kohteeksi. Vaikka Tintti onnistuukin karkottamaan lentokoneet ja ampumaan yhden niistä alas, laivan miehistö pakenee pelastusveneellä ja jättää Tintin kumppaneineen yksin hyökkäyksessä vaurioituneeseen alukseen. Tintti ja Haddock rakentavat lautan ja pelastavat veden varaan joutuneen palkkasoturin Pjotr Pahkin, joka ohjasi Tintin alas pudottamaa Mosquito-konetta. Joitakin tunteja myöhemmin heidät pelastaa loistoristeilijä M/S "Sheherazade", jonka omistaa markiisi di Gorgonzola. Seuraavana aamuna Tintti, Milou, Haddock ja Pahk kuitenkin siirrettään rahtilaiva SS "Ramonalle", jonka kapteeni on Haddockin entinen perämies Allan. Heidät lukitaan hyttiin ja yön aikana miehistönjäsenet sytyttävät laivan liekkeihin, minkä jälkeen Allan miehistöineen pakenee rahtilaivalta. Tintti kumppaneineen kuitenkin onnistuu murtautumaan hytistä ja sammuttamaan tulipalon, minkä jälkeen Haddock vapauttaa laivan rahtiruumaan vangitut islaminuskoiset afrikkalaiset pyhiinvaeltajat joiden alkuperäinen päämäärä oli Mekka, jotka Roberto Rastapopoulosiksi paljastunut "di Gorgonzola" oli aikeissa myydä orjuuteen Punaisellamerellä.


title: Seikkailu Punaisella merellä

text: Kun Rastapopoulos saa selville, että SS "Ramona" ei ole uponnut ja on Tintin hallussa, hän lähettää sukellusveneen tuhoamaan rahtilaivan hävittääkseen todisteet siitä, että hän on harjoittanut orjakauppaa. Tintti kuitenkin havaitsee sukellusveneen, ja Haddockin avulla Pahk väistelee sukellusveneen laukaisemia torpedoja. Tintti ottaa yhteyden Punaisellamerellä purjehtivaan Yhdysvaltain laivaston sotalaivaan USS "Los Angelesiin", jonka saapumisen jälkeen sukellusvene lopettaa hyökkäyksensä ja antautuu ehdoitta. USS "Los Angeles" myös pysäyttää M/S "Sheherazaden" ja yrittää pidättää Rastapopoulosin, joka lavastaa kuolemansa ja pakenee pienoiskokoisella sukellusveneellä. Tarinan lopun leikkeet sanomalehdistä paljastavat, että San Theodorosissa kenraali Alcazar on syössyt kenraali Tapiocan vallasta; emiiri Ben Kalish Ezab on ottanut takaisin vallan Khemedissä; ja Dawsonin lentokonekaupat ja Rastapopoulosin orjakauppa on tuotu julkisuuteen.


title: Sèvresin rauhansopimus

text: Sèvresin rauhansopimus oli sopimus, jonka ensimmäisen maailmansodan ympärysvallat (Venäjää lukuun ottamatta) ja osmanien valtakunta solmivat sodan päätyttyä 10. elokuuta 1920 Ranskan Sèvresissä. Se oli yksi Pariisin rauhankonferenssissa valmistelluista Pariisin esikaupunkirauhoista.


title: Sèvresin rauhansopimus

text: Ympärysvaltojen tarkoituksena oli Osmanivaltion jakaminen pienempiin osiin, koska sitä pidettiin liian heikkona ylläpitämään rauhaa. Jo aseleposopimuksessa Turkille asetettiin tiukat rauhanehdot. Sèvresin rauhansopimuksen mukaan sen oli luovutettava Smyrna (nyk. Izmir) lähiseutuineen ja suurin osa Itä-Traakiaa Kreikalle. Lisäksi Armenia sai huomattavia aluelaajennuksia ja itsenäisen Kurdistanin luominen esitettiin yhtenä mahdollisuutena. Istanbul ja monia muita Turkin osia oli ympärysvaltojen miehittäminä jo aseleposopimuksesta 1918 alkaen.


title: Sèvresin rauhansopimus

text:
Kreikan saamista lisäalueista huolimatta Kreikka ei allekirjoittanut eikä ratifioinut sopimusta, vaan se vaati itselleen lisää niitä Osmanivaltion alueita, joissa asui kreikankielistä väestöä.
Osmanien hallituksen puolesta allekirjoittajia oli neljä. Sopimusta ei lähetetty osmanien parlamentin ratifioitavaksi, koska se oli hajotettu 12. helmikuuta 1920 ja lakkautettu 18. maaliskuuta 1920. Sulttaani Mehmed VI ja osmanien neuvottelijat allekirjoittivat sopimuksen, mutta sen hyväksymistä vastusti ankarasti Mustafa Kemal Paššan johtama Nuorturkkilainen liike. Nuorturkkilaiset julistivat Turkin itsenäisyyssodan alkaneeksi ja pakottivat ympärysvallat uudestaan neuvottelupöytään. Neuvottelujen seurauksena osapuolet allekirjoittivat ja ratifioivat Lausannen sopimuksen vuonna 1923.


title: MiiluAreena

text: Rännäri on Raahessa sijaitseva Pattijoen Urheilijoiden kotikenttä. Kentän rakenteita uudistettiin vuonna 2005 muun muassa kattamalla katsomoa. Vuonna 2008 kenttää remontoitiin muun muassa laajentamalla katsomoa. Syynä tähän oli, että Pattijoella pelattiin vuonna 2008 pesäpallon Itä-Länsi -ottelut. Kentän katsojakapsiteetti on 3000. Rännärin katsojaennätys on vuoden 2008 Itä-Länsi -ottelusta, jolloin katsojia oli paikalla yhteensä 4830. Pattijoen Urheilijoiden omassa kotipelissä katsojaennätys on niin ikään vuodelta 2008 neljännessä finaalissa, jolloin katsojia oli 3512.


title: Sofian eläintarha

text: Sofian eläintarha on Bulgarian pääkaupungissa Sofiassa sijaitseva eläintarha. 1. toukokuuta 1888 avattu eläintarha on Bulgarian ja koko Balkanin niemimaan vanhin.


title: Sofian eläintarha

text: Sofian eläintarha siirrettiin vuonna 1984 edelliseltä paikaltaan Sofian keskustan eteläpuolelle. Eläintarhan pinta-ala on 230 000 m², ja maaliskuussa 2006 siellä oli 1 113 eläintä 244 eri lajista.


title: Maanopeusennätys

text: Maanopeusennätys on suurin maa-ajoneuvolla mitattu nopeus. Ennätyskokeessa nopeus mitataan ajamalla määrätynmittainen rata kerran molempiin suuntiin ja laskemalla keskinopeus. Maanopeusennätyksen tämänhetkinen haltija on ThrustSSC nopeudella 1 228 kilometriä tunnissa.


title: Sojuz TM-28

text: Sojuz TM-28 oli Venäjän avaruusjärjestön miehitetty lento Mir-avaruusasemalla. Laukaisu Sojuz-kantoraketilla Baikonurin kosmodromilta tapahtui 13. elokuuta 1998 kello 9:43 UTC ja aluksen paluu maahan 28. helmikuuta 1999 kello 2:14 UTC.


title: Sojuz TM-28

text: Laukaistiin:


title: Sojuz TM-28

text: Laskeutuivat


title: Valko-Venäjän vaakuna

text: Valko-Venäjän vaakuna on Valko-Venäjän tunnus lipun ja kansallislaulun ohella. Se otettiin käyttöön vuonna 1995 presidentti Aljaksandr Lukašenkan järjestämän kansanäänestyksen perusteella. Se pohjautuu vanhaan neuvostoaikaiseen vaakunaan sillä erotuksella, että nykyiset värit ovat kirkkaammat, sirppi ja vasara -tunnuksen tilalla on maan rajojen muotoinen piirros ja aiemmin tekstein varustetut punaiset reunanauhat on korvattu maan nykyisen lipun värisin nauhoin, poikkeuksena alimmaisen nauhan teksti, jota on vain muutettu. Yhdistävänä tekijänä ovat edelleen keskellä ylhäällä loistava punainen tähti, maatalouden hyvinvointia sosialistisissa vaakunoissa perinteisesti korostavat viljapitkot, sekä yleinen rakenteen samankaltaisuus.


title: Valko-Venäjän vaakuna

text: Valko-Venäjän historiallista vaakunaa kutsutaan Pahoniaksi. Siinä on punaisella taustalla ritari, joka ratsastaa hopeisella hevosella ja pitää hopeista miekkaa kädessään. Ritarilla on lisäksi hopeinen kilpi, jossa on kultainen risti.


title: Valko-Venäjän vaakuna

text: Pahonia oli vaakunana alun perin vuonna 1366. Sitä käytettiin, kunnes Venäjä liitti Valko-Venäjän ja Liettuan itseensä vuonna 1795. Vaakuna koki uuden tulemisen vuonna 1918, kun Valko-Venäjän kansallinen tasavalta käytti sitä. Viimeksi Pahoniaa käytettiin vuosina 1991–1995, kun Valko-Venäjä oli itsenäistynyt Neuvostoliitosta. Oppositiopuolueet käyttävät sitä yhä protestina Aljaksandr Lukašenkan hallintoa vastaan.


title: Sojuz TM-27

text: Sojuz TM-27 oli Venäjän avaruusjärjestön miehitetty lento Mir-avaruusasemalla. Laukaisu Sojuz-kantoraketilla Baikonurin kosmodromilta tapahtui 29. tammikuuta 1998 kello 16:33 UTC ja aluksen paluu maahan 25. elokuuta 1998 kello 5:24 UTC.


title: Sojuz TM-27

text: Laukaistiin:


title: Sojuz TM-27

text: Laskeutuivat


title: N-amyyliasetaatti

text: N-amyyliasetaatin kemiallinen kaava on CHO ja rakennekaava CHCOO(CH)CH. n-amyyliasetaatista käytetään myös nimityksiä "pentyyliasetaatti", "etikkahappoamyyliesteri" tai "etikkahapon pentyyliesteri".


title: N-amyyliasetaatti

text: N-amyyliasetaatti on normaaliolosuhteissa olomuodoltaan väritön neste, jolla on tunnusomainen haju. Sen moolimassa on 130,2 g/mol, sulamispiste −71 °C, kiehumispiste 149 °C, suhteellinen tiheys 0,88 g/cm (vesi = 1,0 g/cm), liukenee huonosti veteen, leimahduspiste 25 °C c.c., itsesyttymislämpötila 360 °C ja CAS-numero 628-63-7.


title: N-amyyliasetaatti

text: Yhdistettä esiintyy kukkien tuoksuissa ja semiokemikaalina eliöiden viestinnässä.


title: N-amyyliasetaatti

text: N-amyyliasetaatti syövyttää monia muoveja.


title: N-amyyliasetaatti

text: n-Amyyliasetaattia valmistetaan etikkahapon ja pentanolin välisellä esteröintireaktiolla. Yhdistettä käytetään hajusteissa sekä liuottimena lakoissa, valokuvien kehityksessä ja uuttoliuottimena penisilliinien tuotannossa.


title: Perintätoimisto

text: Perintätoimistolla tarkoitetaan yritystä, joka on keskittynyt yksityishenkilöiden tai muiden yritysten ja yhdistysten velkojen perimiseen. Tällaisia perittäviä voivat olla kaikki palveluun tai tuotteeseen liittyvät asiat. Suomessa perintätoimistolla täytyy olla voimassa oleva perintälupa.


title: Perintätoimisto

text: Yleensä palvelut kattavat laskutus- ja muistutuspalvelut, vapaaehtoisen ja oikeudellisen perinnän sekä erilaisia luotonhallintaan liittyviä palveluita. Yrityksille tarjotaan kansainväliseen perintään liittyviä palveluita ja jälkiperinnän seurantaa.


title: Perintätoimisto

text: Perintätoimistot ovat laajentaneet toimintaansa myös ulos perinteisiltä toimialueiltaan. Nykyään ne tarjoavat palveluitaan myös asiakkaan valintaan ja luottopäätöksen tekemiseen. Ne myös ostavat saatavia yrityksiltä ja yksityisiltä.


title: Perintätoimisto

text: Alan suurimmat toimijat Suomessa ovat ulkomaalaiset Intrum Justitia ja Lindorff Oy, jotka yhdistivät toimintansa kesällä 2017. Suomen markkinoilla yritykset jatkavat kuitenkin kilpailijoina. Suomen kolmanneksi suurin perintätoimisto on Vaasassa vuonna 1991 perustettu OK Perintä , joka on nykyään osa kansainvälisillä markkinoilla toimivaa norjalaista B2Holding-konsernia. Suurimmat kotimaiset toimijat kuuluvat Suomen perimistoimistojen liittoon.


title: Perintätoimisto

text: Suurimmat toimijat toimivat useissa Euroopan maissa, liikevaihdot ovat useita satoja miljoonia euroja vuodessa ja toimijoita on listattu pörssiin (Intrum Justitia).


title: Perintätoimisto

text: Toimijoita valvoo muun muassa Kuluttajavirasto.


title: The Commitments

text: The Commitments on Alan Parkerin ohjaama elokuva vuodelta 1991. Se perustuu Roddy Doylen samannimiseen romaaniin. Suurin osa näyttelijöistä oli tuntemattomia, ja heitä valittaessa painotettiin enemmän musikaalisuutta kuin näyttelemistä.


title: The Commitments

text: Osa yhtyeen jäsenistä perusti elokuvan jälkeen yhtyeen nimeltä The Commitments. Elokuva toi rhythm and bluesin uuden sukupolven tietoisuuteen samalla tavalla kuin "The Blues Brothers" oli tehnyt 1980-luvulla.


title: The Commitments

text: Vuonna 2005 "The Commitments" äänestettiin kaikkien aikojen parhaaksi irlantilaiseksi elokuvaksi. Vuonna 1999 British Film Instituten kyselyssä se äänestettiin kaikkien aikojen 38. parhaaksi brittielokuvaksi. Vastaajina oli tuhat Ison-Britannian elokuva- ja televisioammattilaista.


title: The Commitments

text: Jimmy Rabbitte haluaa maailman parhaan yhtyeen manageriksi, ja hänellä on mielessään vain yhdenlainen musiikki: soul. Kyllästyneenä irlantilaisen musiikin tasoon hän kokoaa vanhanaikaisen dublinilaisen soul-yhtyeen Otis Reddingin, Aretha Franklinin ja Wilson Pickettin perinteen mukaan. Jimmy pitää koelaulut vanhempiensa talossa ja kerää pian yhteen joukon nuoria muusikoita. Ainoan muusikkoveteraanin Joey ”The Lips” Faganin avulla Jimmy alkaa koulia yhtyeen jäsenistä esiintymiskelpoisia.


title: Irvine Welsh

text: Irvine Welsh (s. 27. syyskuuta 1958 Leith, Edinburgh, Skotlanti) on skotlantilainen kirjailija. Hänen tunnetuin teoksensa on "Trainspotting", josta tehtiin elokuva vuonna 1996.


title: Moskovan ilmailuinstituutti

text: Moskovan ilmailuinstituutti (, lyh. МАИ, "MAI") on teknillinen korkeakoulu Moskovassa Venäjällä. Instituutilla on kansallisen tutkimusyliopiston status.


title: Moskovan ilmailuinstituutti

text: Instituutti perustettiin 29. elokuuta 1930, jolloin useita Moskovassa sijainneita ilmailuinstituutteja yhdistettiin. Tarkoitus oli muun muassa saada TsAGI:n tutkimustulokset lentokoneteollisuuden käyttöön.


title: Moskovan ilmailuinstituutti

text: Yliopiston ensimmäisiä ja kuuluimpia professoreja olivat lentokonesuunnittelijat Andrei Tupolev, Artem Mikojan ja Aleksandr Jakovlev.


title: Moskovan ilmailuinstituutti

text:
Opetus laajeni pian lentokoneista niiden käytön talouteen ja lentokoneiden laitteisiin. Juuri ennen toista maailmansotaa opetukseen tuli myös varusteluteollisia aineita ja 1960-luvun alussa avaruustekniikkaa.
Vuonna 2004 yliopistossa oli 2 000 professoria, apulaisprofessoria ja lehtoria. Muita työntekijöitä on 4 000 henkeä. Oppilaita on noin 14 000.


title: Moskovan ilmailuinstituutti

text: Professori Anatoli Geraštšenko on johtanut ilmailuinstituuttia vuodesta 2007.


title: Moskovan ilmailuinstituutti

text: Opetusta annetaan sekä päivällä että erikseen iltaopiskelijoille. Tutkinnon suoritus kestää 5 vuotta. Venäläisille opetus on ilmaista, ulkomaalaisille se maksaa noin 5 000 dollaria vuodessa.


title: Moskovan ilmailuinstituutti

text: Yliopiston kirjastossa on noin kolme miljoonaa ilmailualan teosta.


title: Moskovan ilmailuinstituutti

text: Opiskelijoilla on mahdollisuus opetella opintojensa aikana lentämään.


title: Zagrebin eläintarha

text: Zagrebin eläintarha on Kroatian pääkaupungissa Zagrebissa sijaitseva eläintarha, joka avattiin virallisesti 27. kesäkuuta 1925.


title: Zagrebin eläintarha

text: Zagrebin eläintarha koostui alun perin vain kolmesta ketusta ja kolmesta pöllöstä, mutta vuonna 1971 siellä oli edustettuina jo 159 eri lajia. Vuonna 1989 lajeja oli 129 ja yksilöitä 601. Eläintarhaa on uudistettu vuodesta 1990 lähtien.


title: Zagrebin eläintarha

text: Zagrebin eläintarha sijaitsee saarella eräällä Maksimir-puiston järvistä. Sen pinta-ala on noin 28 aaria. Eläintarhan johtajana on vuodesta 1994 lähtien toiminut Dr. Mladen Anić.


title: Zagrebin eläintarha

text: Vuonna 2005 muutama tyhjä häkki avattiin yleisölle, jotta kävijät tietäisivät, millaista on olla ahtaissa häkeissä, epäinhimillisissä oloissa.


title: Marek Židlický

text: Marek Židlický (s. 3. helmikuuta 1977 Most, Tšekkoslovakia) on tšekkiläinen entinen ammattilaisjääkiekkoilija, pelipaikaltaan puolustaja. Hän on vapaa pelaaja. Židlický on taitava kiekollinen puolustaja, joka saa paljon vastuuta ylivoimapelissä. Pienehköstä koostaan huolimatta hän taitaa myös fyysisen pelin.


title: Marek Židlický

text: Kaudella 2018-2019 Židlický toimii Tšekin alle 18-vuotiaiden maajoukkueen apuvalmentajana.


title: Marek Židlický

text: Židlický pelasi ensimmäiset jääkiekko-ottelunsa aikuisten tasolla kaudella 1994–1995 Extraliga-seura HC Kladnossa. Hän edusti Kladnoa kauden aikana 30:ssä Extraligan runkosarjaottelussa, joissa hän teki neljä tehopistettä, kaksi maalia ja kaksi syöttöpistettä, ja 11:ssä pudotuspeliottelussa, joissa hän teki kaksi tehopistettä, maalin ja syöttöpisteen. Hän pelasi Kladnossa vielä neljä seuraavaa kautta ennen siirtymistä Helsingin IFK:hon Suomen jääkiekon pääsarjaan SM-liigaan kesällä 1999.


title: Marek Židlický

text: Židlický ylitti Kladno-vuosinaan kahdesti 20:n runkosarjapisteen rajan, kaudella 1996–1997, jolla hänelle kertyi 49:ssä ottelussa yhteensä 21 tehopistettä, viisi maalia ja 16 syöttöpistettä, ja kaudella 1998–1999, jolla hän teki 50:ssä ottelussa 22 tehopistettä, kymmenen maalia ja 12 syöttöpistettä, ollen seuransa eniten pisteitä tehnyt puolustaja.


title: Marek Židlický

text: Pelatessaan HIFK:ssa Židlický oli koko liigan johtavia puolustajia. Hän voitti kolmesti SM-liigan puolustajien pistepörssin, kausilla 2000–2001, 2001–2002 (HPK-puolustaja Marko Tuulola teki tuolla kaudella yhtä monta pistettä) ja 2002–2003, ja oli kaudella 2001–2002 myös seuransa paras pistemies tehtyään 56:ssa runkosarjaottelussa 40 tehopistettä, 11 maalia ja 29 syöttöpistettä. Eniten pisteitä HIFK-vuosinaan Židlický teki kaudella 2002–2003, jolla hän teki 54:ssä runkosarjaottelussa kymmenen maalia ja 37 syöttöpistettä, yhteensä 47 tehopistettä. Hän teki tuolla kaudella yhtä monta pistettä kuin seuran sisäisen pistepörssin voittanut, enemmän maaleja tehnyt Timo Pärssinen.


title: Marek Židlický

text: Židlický palasi SM-liigaan vielä kaudeksi 2004–2005, kun NHL:ssä oli . Hän oli tuollakin kaudella HIFK:n eniten pisteitä tehnyt puolustaja tehtyään 49:ssä runkosarjaottelussa 31 tehopistettä, 11 maalia ja 20 syöttöpistettä.


title: Marek Židlický

text:
Židlický sai NHL-varauksen kesällä 2001, jolloin New York Rangers varasi hänet numerolla 176 kuudennella kierroksella. Joulukuussa 2002 hänen pelaajaoikeutensa siirtyivät Nashville Predatorsille pelaajakaupassa, jossa Predatorsiin siirtyivät lisäksi hyökkääjä Rem Murray ja puolustaja Tomáš Klouček, ja jossa Rangersiin siirtyi maalivahti Mike Dunham. Hän teki Predatorsin kanssa sopimuksen kesällä 2003 ja teki NHL-debyyttinsä 9. lokakuuta samana vuonna ottelussa, jossa Nashville kohtasi Mighty Ducks of Anaheimin. Židlický pelasi ensimmäisellä NHL-kaudellaan, kaudella 2003–2004, lopulta täydet 82 runkosarjaottelua, ja oli 53:lla tehopisteellään (14 maalia ja 39 syöttöpistettä) joukkueensa eniten ja NHL:n viidenneksi eniten pisteitä tehnyt puolustaja. Predators selviytyi keväällä 2004 ensimmäistä kertaa historiassaan NHL:n pudotuspeleihin, joissa Židlický ei pystynyt kuitenkaan pelaamaan kuin yhdessä ottelussa saatuaan ensimmäisessä pudotuspeliottelussa aivotärähdyksen.
NHL:n työsulun päätyttyä Židlický jatkoi Predatorsissa kolme kautta. Näistä yhdellä, kaudella 2007–2008, hän oli joukkueensa eniten pisteitä tehnyt puolustaja tehtyään 43 tehopistettä, viisi maalia ja 38 syöttöpistettä, 79:ssä runkosarjaottelussa. Kaudella 2005–2006 hän oli joukkueensa toiseksi eniten pisteitä tehnyt puolustaja Kimmo Timosen jälkeen. Yhden pisteen enemmän tehnyt Timonen oli kuitenkin pelannut 13 ottelua enemmän kuin Židlický, jolta jäi väliin 15 runkosarjaottelua loukkaantumisten vuoksi. Židlický oli joukkueensa toiseksi eniten pisteitä tehnyt puolustaja myös kaudella 2006–2007.


title: Marek Židlický

text: Židlický teki vuonna 2006 Nashville Predatorsin kanssa nelivuotisen jatkosopimuksen , muttei jatkanut seurassa sopimuskauttaan loppuun, sillä hänet kaupattiin kesällä 2008 Minnesota Wildiin vaihdossa hyökkääjä Ryan Jonesiin ja toisen kierroksen varausoikeuteen . Hän oli Wildin eniten pisteitä tehnyt puolustaja kausina 2008–2009 ja 2009–2010. Vuonna 2010 hän teki seuran kanssa kolmivuotisen jatkosopimuksen.


title: Marek Židlický

text: Helmikuussa 2012 Židlický siirtyi pelaajakaupassa Minnesota Wildistä New Jersey Devilsiin. Toiseen suuntaan eli Devilsistä Wildiin matkasivat Nick Palmieri, Kurtis Foster sekä Stephane Veilleux. Lisäksi Devils joutui luopumaan kesän 2012 toisen kierroksen varausoikeudesta. Mikäli Devils pelaa itsensä kauden 2011–2012 konferenssifinaaleihin, saa Wild Devilsiltä varausvuoron myös kesälle 2013.


title: Marek Židlický

text: Marek Zidlicky siirtyi maaliskuussa 2015 New Jersey Devilsistä Detroit Red Wingsiin. Vaihdossa Zidlickystä Red Wings antoi yhden kolmannen kierroksen varausvuoron.


title: Marek Židlický

text: New York Islanders teki Židlickýn kanssa yksivuotisen sopimuksen syyskuussa 2015. Hän arveli tuolloin kyseisen kauden olevan uransa viimeinen. Hän ei ole ilmoittanut lopettamisesta, mutta ei ole pelannut kauden 2015-16 jälkeen.


title: Marek Židlický

text: Kaudella 2016-17 Židlický toimi poikansa Adamin juniorijoukkueen North Jersey Avalanchen apuvalmentajana.


title: Marek Židlický

text: Židlický on edustanut Tšekin jääkiekkomaajoukkuetta isoista kansainvälisistä turnauksista kerran World Cupissa, vuonna 2004, viisi kertaa jääkiekon maailmanmestaruuskilpailuissa, vuosina 2005, 2007, 2008, 2009 ja 2011, ja kahdesti talviolympialaisissa, Torinossa 2006 sekä Vancouverissa 2010. Židlický on ollut voittamassa maailmanmestaruutta 2005 sekä kahta pronssia, olympiaturnauksesta 2006 ja MM-kilpailuista 2011. Hänet on nimetty jääkiekon MM-kilpailujen tähdistökentälliseen vuosina 2005 ja 2011. Židlický on edustanut maataan myös kaksissa alle 20-vuotiaiden maailmanmestaruuskilpailuissa, 1995 ja 1997.


title: Tintti ja aakkostaide

text: Tintti ja aakkostaide () on belgialaisen sarjakuvataiteilija Hergén käsikirjoittama ja piirtämä 24. "Tintti"-sarjakuva-albumi. Hergé aloitti tarinan käsikirjoittamisen ja piirtämisen vuonna 1981, mutta vuonna 1983 hänen kuolemansa jätti sarjakuvan keskeneräiseksi. "Tintti ja aakkostaide" oli "Tintti"-sarjan viimeinen sarjakuva, vaikka viimeinen valmistunut albumi oli vuonna 1976 ilmestynyt "Tintti ja Picarot". Suomeksi tarina julkaistiin 2005 alaotsikolla "Tintin viimeinen seikkailu" Heikki Kaukorannan suomentamana.


title: Tintti ja aakkostaide

text: Hergé oli ollut 1960-luvulta lähtien intohimoinen avantgarden harrastaja, minkä johdosta hän päätti vuonna 1978 tehdä uuden "Tintti"-seikkailun nykytaiteiden maailmasta. Hergé oli saanut vaikutteita taideväärentäjien Fernand Legrosin ja Elmyr de Horyn pidätyksistä vuodelta 1964, ja hän oli myös seurannut uutisia uususkontojen toiminnasta. Taiteilija yhdisteli piirteitä molemmista ja vuonna 1981 hän laati niiden pohjalta "Tintti"-sarjakuvaksi epätyypillisen hidastempoisen käsikirjoituksen, jossa Tintti tutkii kahden taideasiantuntijan kuolemaa ja tapaa taideväärentäjien rikollisjoukkion, jonka päällikkö on myös eräänlaisen New Age -lahkon guru.


title: Tintti ja aakkostaide

text: Hergé oli ehtinyt käsikirjoittaa ja piirtää tarinaa kahden vuoden ajan, kunnes 3. maaliskuuta 1983 hän kuoli sairastamansa luusyövän komplikaatioihin Saint-Lucin sairaalassa Brysselin lähistöllä. Hergén kuoleman takia tarina on keskeneräinen: käsikirjoituksesta puuttuu sarjakuvan loppuratkaisu ja piirrokset ovat jääneet luonnosasteelle. Hergé itse kertoi ennen kuolemaansa, ettei edes hän tiedä tarinan loppuratkaisua, vaan tarinan jatko on lukijan mielikuvituksen varassa. Hergén kuoleman jälkeen 62-sivuiseksi tarkoitetusta tarinasta oli valmiina lyijykynällä piirrettyjä luonnoksia, jotka Benoît Peeters, Michel Bareau ja Jean-Manuel Duvivier editoivat 42-sivuiseksi sarjakuvaksi. Ryhmä onnistui löytämään Hergén arkistoista käsikirjoituksen, johon Hergé oli kirjoittanut tarinan dialogin. On mahdollista, että Hergé suunnitteli muutamien luonnosteltujen kohtausten poistamista lopullisesta versiosta.


title: Tintti ja aakkostaide

text: Studios Hergén pitkäaikainen työntekijä ja Hergén assistentti Bob De Moor tahtoi viimeistellä tarinan kunnianosoitukseksi Hergén elämäntyölle. Hän kuitenkin joutui luopumaan suunnitelmistaan, koska Hergé oli kuolinvuoteellaan pyytänyt, ettei yksikään sarjakuvataiteilija enää käsikirjoittaisi ja piirtäisi "Tintti"-sarjakuvaa. Vuonna 1986 Hergén leski Fanny teki päätöksen julkaista keskeneräinen "Tintti ja aakkostaide", ja vuonna 1987 hän sulki Studios Hergén ja perusti sen tilalle La Fondation Hergé -säätiön. Alun perin tarina ilmestyi Casterman-kustantamon ja La Fondation Hergén julkaisemana 69-sivuisena albumina. Vuonna 2004 "Tintti ja aakkostaide" ilmestyi 62-sivuisena uusittuna painoksena. Vuonna 2006 julkaistun suomenkielisen käännöksen julkaisi Otava ja suomensi Heikki Kaukoranta. Uudistetussa laitoksessa on tarinan luonnosten ohella myös Hergén arkistoista löytyneitä sivuja kertomuksen vaihtoehtoisista juonista.


title: Tintti ja aakkostaide

text: Tarina aloitetaan kohtauksella, missä kapteeni Haddock näkee painajaisen Bianca Castafioresta. Painajaisessa Castafiore vaatii Haddockia juomaan Loch Lomond -viskiä, mutta Haddock joutuu kieltäytymään, sillä hän ei ole kyennyt nauttimaan alkoholipitoisia juomia "Tintti ja Picarot" -albumin tapahtumien jälkeen. Haddockin kieltäydyttä "Castafiore" muuttuu valtavaksi lintumaiseksi olennoksi, joka hyökkää Haddockin kimppuun, mutta Tintti herättää Haddockin ja saa puhelinsoiton Bianca Castafiorelta. Puhelinkeskustelussa Castafiore kertoo saapuneensa muutaman päivän ajaksi vierailulle Belgiaan, minkä jälkeen Haddock lähtee kävelemään kaupungille. Kaupungilla Haddock kuitenkin huomaa Castafioren ja hän pakenee läheiseen taidegalleriaan, missä hän kohtaa gallerian omistajan Henri Fourcartin ja kuuluisan avantgarde-taiteilija Ramó Nashin. Nash onnistuu suostuttelemaan Haddockin ostamaan niin sanottua "aakkostaidetta" edustavan H-kirjaimen, minkä jälkeen hän palaa Moulinsartin linnaan. Moulinsartissa Haddock ja Tintti katsovat television uutislähetystä, missä "Mustan kullan maassa" ja "Seikkailussa Punaisella merellä" esiintynyt Khemedin emiiri Ben Kalish Ezab kertoo saapuneensa Eurooppaan. Uutisissa myös kerrotaan kuuluisan taideasiantuntijan Jacques Monastirin salaperäisestä kuolemasta Ajaccion rannikolla.


title: Tintti ja aakkostaide

text: Seuraavana päivänä Haddock ja Tintti lukevat sanomalehdestä, että Fourcart on kuollut nähtävästi auto-onnettomuudessa. Tintti vierailee Fourcartin galleriassa ja kohtaa Fourcartin henkilökohtaisen avustajan Martine Vandezanden, joka kertoo Tintille Fourcartin kuolemaa koskevia tietoja. Vierailun jälkeen Tintti saapuu Fourcartin kuolinpaikalle, mutta hän joutuu salaperäisten miesten hyökkäyksen kohteeksi. Hän kuitenkin selviytyy hyökkäyksestä ja päätyy siihen, että Fourcart murhattiin tahallisesti. Tintti palaa takaisin Moulinsartin linnaan ja kertoo Haddockille tutkimuksistaan.


title: Tintti ja aakkostaide

text: Seuraavana päivänä Tintti palaa Fourcartin galleriaan ja syyttää Vandezandea siitä, että hän olisi kertonut hyökkääjille Tintin tutkimuksista, mutta Vandezande purskahtaa itkuun ja kiistää kertoneensa Tintistä kenellekään. Myöhemmin samana päivänä Tintti näkee julisteen, jossa on kuvattuna salaperäistä New Age -lahkoa johtava mystikko Endaddine Akass. Tintti ja Haddock osallistuvat Akassin järjestämään tilaisuuteen, missä he näkevät Dupontin ja Dupondin sekä "Yksisarvisen salaisuudessa" esiintyneen herra Sakarinin. Tilaisuuden aikana Tintti ja Haddock kohtaavat myös Vandezanden, jonka antamien tietojen avulla Tintti kohtaa vanhassa tehtaassa jälleen salaperäiset miehet. Hän yrittää pidättää heidät, mutta hän saa voimakkaan iskun takaraivoonsa ja menettää tajuntansa. Tintti herää sairaalassa ja kertoo paikalle saapuneelle Haddockille, että hän uskoo Vandezanden kaulakorussa olevan piilotettu mikrofoni, josta Vandezande ei ole tietoinen ja jonka avulla hyökkääjät kykenivät saamaan selville Tintin aikaisemmat aikeet.


title: Tintti ja aakkostaide

text: Seuraavana päivänä Tintti lähtee sairaalasta, ja Moulisartin linnan lähettyvillä hän joutuu jälleen salaperäisten miesten hyökkäyksen kohteeksi. Kun Haddock kuulee pistoolien laukaukset, hän saapuu paikalle ja hyökkääjät pakenevat autolla. Myöhemmin Tintti, Haddock ja professori Tuhatkauno istuvat Moulinsartin sisätiloissa pöydän äärellä, ja Tintti uskoo Endaddine Akassin olevan Monastirin ja Fourcartin kuolemien takana, sillä yksi salaperäisistä miehistä oli toiminut eilisiltaisessa tilaisuudessa Akassin assistenttina. Kun Tintti ja Haddock saavat selville, että Akass on lähtenyt huvilaansa Ischialle, he matkustavat yhdessä saarelle tutkiakseen tarkemmin Akassin toimia.


title: Tintti ja aakkostaide

text: Ischialla Tintti ja Haddock saavat puhelinsoiton Castafiorelta, joka kertoo olevan Akassin vieraana ja pyytää heitä vierailemaan Akassin huvilassa. Seuraavana aamuna he saapuvat huvilalle ja tapaavat siellä Castafioren, Nashin, Ben Kalish Ezabin, Abdullahin, "Sinisen lootuksen" herra Gibbonsin ja "Särkyneen korvan" herra Chickletin. Castafioren pyynnöstä Tintti ja Haddock päättävät yöpyä Akassin huvilassa, mutta samana yönä Tintti kuulee omituisia ääniä ja näkee ikkunasta, että miehet lastaavat taide-esineitä pakettiautoon. Tintti ryhtyy tutkimaan huvilan kellaria ja löytää sieltä Amedeo Modiglianin, Fernand Légerin, Pierre-Auguste Renoirin, Pablo Picasson, Paul Gauguinin ja Claude Monetin taideteoksia, jotka kuitenkin osoittautuvat väärennöksiksi. Hetkeä myöhemmin hänen taakseen ilmestyy Akass kätyreineen, ja Akass tunnustaa harjoittavansa taideväärennystä sekä olevansa vastuussa Monastirin ja Fourcartin kuolemista. Akass myös kertoo, että Tintin on kuoltava, ja että hän suunnittelee kaatavansa Tintin päälle polyesterihartsia ja sitten myyvänsä hänet taidekeräilijöille "patsaana". Tintti viedään selliinsä, mutta hän onnistuu ottamaan yhteyden Milouhun ja heittää koiransa suuhun kirjeen, missä hän pyytää Haddockilta apua.


title: Tintti ja aakkostaide

text:
Seuraavana aamuna yksi Akassin miehistä herättää sellin lattialla nukkuvan Tintin ja pistoolilla uhaten käskee häntä menemään huoneeseen, missä Tintti aiotaan muuttaa patsaaksi. Hergén tarina päättyy tähän kohtaan, ja tarinan loppuratkaisu jätetään lukijan mielikuvituksen varaan.
Keskeneräisyytensä vuoksi "Tintistä ja aakkostaiteesta" on tehty useita puhtaaksipiirrettyjä ja laittomasti julkaistuja piraattipainoksia, joissa on yleensä taiteilijansa kehittämä näkemys tarinan loppuratkaisusta. Tunnetuimman piraattipainoksen käsikirjoitti ja piirsi kanadalainen sarjakuvataiteilija Yves Rodier, jonka "viimeistely" "Tintti ja aakkostaide" ilmestyi jo alun perin vuonna 1986. Vuonna 1991 Rodier tapasi Bob De Moorin, jonka kanssa hän pyysi La Fondation Hergéltä lupaa julkaista Rodierin "Tintti ja aakkostaide". La Fondation Hergé kuitenkin kieltäytyi julkaisemasta sarjakuvaa, mutta Rodier teki tarinasta uudelleenpiirretyn epävirallisen painoksen, joka julkaistiin vuonna 1996.


title: Neversoft

text: Neversoft tai Neversoft Entertainment oli yhdysvaltalainen pelitalo, jonka pääpelisarja on ollut "Tony Hawk’s". Joel Jewett, Mick West ja Chris Ward perustivat pelitalon vuonna 1994. Parina ensimmäisenä vuonna Neversoft ei julkaissut suosittuja pelejä, mutta vuonna 1998 tiimi alkoi tehdä ensimmäistä "Tony Hawkia". Ennen "Tony Hawk`s Pro Skaterin" julkaisua Activision osti Neversoftin osakekannan. Tästä alkoi Neversoftin voittokulku, johon kuuluu "Tony Hawk" -sarja ja "Gun". Vuonna 2014 pelitalo sulatettiin Infinity Wardiin.


title: Tunteet pelissä

text: Tunteet pelissä ("One Tree Hill") on Mark Schwahnin luoma yhdysvaltalainen nuortensarja, joka alkoi 23. syyskuuta 2003 The WB Television Networkillä. Sarjan tunnusmusiikki oli Gavin DeGraw’n kappale ”I Don’t Want to Be”, mutta se poistettiin viidennellä kaudella kokonaan.


title: Tunteet pelissä

text: Sarjaa kuvataan Wilmingtonissa, Pohjois-Carolinassa. Yhdysvalloissa sarjaa seuraa keskimäärin 4,3 miljoonaa ihmistä viikoittain, ja se on voittanut Teen Choice -palkinnon.Musiikki on suuressa roolissa Tree Hillin maisemissa. Suuri osa jaksoista on nimetty kappaleiden mukaan, ja sarjassa vierailee usein kuuluisia artisteja ja yhtyeitä, kuten Gavin DeGraw, Sheryl Crow, Michelle Branch, The Wreckers, Tyler Hilton, Jimmy Eat World, The Honorary Title, Fall Out Boy, Angels & Airwaves, Nada Surf, Jack's Mannequin, Michelle Featherstone, Lupe Fiasco, Bear Lake, ja Within Reason.


title: Tunteet pelissä

text: Yhdysvalloissa on julkaistu kolme sarjan soundtrackia: One Tree Hill - Music From The WB Television Series, Vol. 1, Friends with Benefit: Music from the Television Series One Tree Hill, Volume 2 ja The Road Mix: Music from the Television Series One Tree Hill, Volume 3.


title: ITV

text: ITV (Independent Television) on brittiläinen mainosrahoitteinen televisioverkko, jonka Independent Television Authority (ITA) perusti tuomaan kilpailua BBC:lle vuonna 1955. Yhtiön pääkanava ITV1 on Britannian vanhin ja myös suosituin kaupallinen televisiokanava. Virallisissa toimilupa-asiakirjoissa kanavan nimi on "Channel 3", mutta tämä johtuu siitä että paikalliset ITV-toimijat lähettävät yleensä kanavapaikalla 3. 1990-luvun puolivälissä Yorkshiren, Humberin, Cumbrian ja koillis-Englannin ITV-kanava tunnettiin jonkin aikaa nimellä "Channel 3 North East", sillä Yorkshire Television halusi yhdentää pohjoisen Englannin ITV-brändit ostaessaan koillis-Englannin ITV-toimija Tyne Tees Televisionin.


title: ITV

text: ITV on useiden televisiokanavien verkko, joka muodostuu ITV1-kanavasta, joka on viidentoista itsenäisen alueellisen toimijan muodostama palvelu, sekä kolmesta valtakunnallisesta digitaalisesta kanavasta, joita johdetaan Lontoosta käsin. Viime vuosikymmenten aikana alueellisten toimijoiden omistussuhteet ovat muuttuneet niin, että itsenäisiä yhtiöitä on jäljellä enää kolme. "ITV plc" omistaa Englannin, Walesin, eteläisen Skotlannin ja Kanaalisaarten toimijat, "STV plc" omistaa keskisen ja pohjoisen Skotlannin toimijat ja "UTV plc" omistaa Pohjois-Irlannin toimiluvan. Vielä vuoteen 2011 saakka Kanaalisaarten toimiluvan omisti Yattendon Median tytäryhtiö "CTV plc (Channel Television)".


title: ITV

text: ITV-verkkoa ei tule sekoittaa pörssiyhtiö ITV plc:hen, joka itsessään on ITV-verkon osaomistaja ja joka syntyi kahden toimiluvanhaltijan, Granadan ja Carltonin, fuusioiduttua vuonna 2003. Nämä yhtiöt olivat toimiluvanhaltijoita Luoteis-Englannissa (Granadan pääkonttori sijaitsi Manchesterissa) ja Kaakkois-Englannissa (Carlton piti majaa Lontoossa), mutta ne olivat jo ehtineet ostaa Englannin, Walesin, eteläisen Skotlannin sekä Kanaalisaarten kaikki muut toimijat ja aloittaa keskinäisen kilpailun maksutelevisioalalla. ITV plc:n hallinnoimilla alueilla käytetään yksinomaan ITV1-brändiä, lukuun ottamatta Kanaalisaaria, missä kanavan nimi on vieläkin "Channel Television", ja Walesia, missä paikallisen kanavan nimi on "ITV1 Wales". Skotlannissa ja Pohjois-Irlannissa STV ja UTV käyttävät taas omia brändejään.


title: ITV

text: Independent Televisionin historia alkaa vuodesta 1954, jolloin Ison-Britannian televisiotoimintalaki (Television Act 1954) salli ensimmäisen kaupallisen televisioverkon perustamisen. Laki ei välttynyt kritiikiltä, sillä sekä House of Commonsissa että mediassa pelättiin, että ITV-verkko päätyy samaan tilanteeseen kuin Amerikan kaupalliset tv-verkot, joita monet kriitikot pitivät liian maallisina ja karkeina. Tämän kehityksen estämiseksi parlamentti päätti perustaa toimielimen Independent Television Authority (ITA). ITA sai laajat valtuudet kaupallisen television kehityksen ohjaamiseen, ja sen johtokunnan ensimmäinen linjaus (lähinnä amerikkalaistumisen välttämiseksi) oli, että mainokset piti erottaa ohjelmista selkeästi.


title: ITV

text: Uusi verkko sai nimen "Independent Television" (suom. ”itsenäinen televisio”), jotta se erottuisi Britannian lähetystoimintaa aiemmin yksinään hallinneesta BBC:stä. ITV muodostui useista yhtiöistä, jotka harjoittivat paikallistelevisiopalvelua omilla alueillaan ja tekivät myös ohjelmia valtakunnan verkkoon. Jokainen yhtiö oli vastuussa paikallisen asiasisällön (lähinnä uutislähetysten) tuottamisesta ja alueellisen mainostilan myynnistä, mikä varmisti, että toimijat joutuivat kilpailemaan toistensa kanssa ja ettei yksikään toimija saa haltuunsa monopolia. Valtakunnallisia uutisia ei tuottanut yksikään yksittäinen toimija, vaan tätä tarkoitusta varten perustettiin uutistoimisto ITN (Independent Television News). Jokaisella alueellisella toimijalla oli ruudussa yksilöllinen luonne, jotta yhtiöt erottuisivat toisistaan, sillä toimijoiden näkyvyysalueet ylettyivät yleensä pitkälle toisen toimijan alueelle.


title: ITV

text: Verkon virallisen perustamisen yhteydessä jaettiin ensimmäiset kuusi toimilupaa: Lontoon ja Kaakkois-Englannin, Midlandsin ja Pohjois-Englannin alueille jaettiin sekä arkipäivien että viikonloppujen toimiluvat. Siten niillä alueilla ohjelmaa lähettivät arkisin ja viikonloppuisin eri toimijat. Tässä vaiheessa toimilupansa saaneet yhtiöt muodostivat niin sanotun ”suuren nelikon” "(The Big Four)" – ne olivat Rediffusion (Lontoon arkipäivät), ATV (Midlandsin arkipäivät ja Lontoon viikonloput), Granada (pohjoisen arkipäivät) ja ABC (pohjoisen ja Midlandsin viikonloput). Suuren nelikon toimijat tuottivat suurimman osan valtakunnan verkon ohjelmista, ja ne myös tunnettiin yleisesti parhaiten.


title: ITV

text: Ensimmäisen ITV-toimijan, Rediffusion, ensimmäinen lähetys tapahtui syyskuun 22. päivän iltana 1955. BBC yritti pitää katsojat poissa uudesta verkosta lähettämällä samaan aikaan suositusta "The Archers" -sarjastaan jakson, jossa eräs sarjan päähahmoista kuoli. He onnistuivat suunnitelmassaan melko hyvin, sillä ITV:n sijasta BBC:n kanavalle käänsi vastaanottimensa noin 20 miljoonaa ihmistä. Toisena lähetyksensä aloittanut toimija oli ATV, joka aloitti lähetykset 24. syyskuuta Lontoon viikonloppukanavana. Muut suuren nelikon yhtiöistä aloittivat lähetyksensä vuoden sisällä Rediffusionista. Seuraavien vuosien aikana ITA myönsi lisää lupia, minkä ansiosta ITV-verkko kattoi vuonna 1962 koko Britannian. Seuraavassa on luettelo ITV-toimijoista syyskuulta 1962, jolloin verkko oli valmis.


title: ITV

text: ITV:stä tuli Euroopan yleisradioliitto EBU:n jäsen vuonna 1959 yhdessä ITA:n kanssa.


title: ITV

text: Elokuussa 1963 ITA:n johtaja, lordi Charles Hill, määräsi kaikki ITV-toimijat ja niiden tuottamat palvelut arvioitavaksi Sir Harry Pilkingtonin tekemän raportin seurauksena. Kyseinen raportti kritisoi verkon toimintaa rajusti ja mahdollisti periaatteessa BBC Twon käynnistämisen. Hillin määräämä arviointikomitea kävi läpi kaikkien yhtiöiden taloudelliset tilanteet ja joko antoi niiden jatkaa toimintaansa, tai laittoi toimiluvan pakkohuutokaupan alaiseksi. Arviointiprosessi toistettiin useita kertoja ITV:n ensimmäisten vuosien aikana ja säännöllinen arviointi myös painosti toimijoita panostamaan ohjelmatarjonnan laatuun. Toisen ITV-kanavan mahdollinen aloitus otettiin myös huomioon uusien toimilupien asiakirjoissa, sillä konservatiivipuolue lupasi rahoittaa uuden kanavan aloituksen voittaessaan vuoden 1964 vaalit.


title: ITV

text: Yksikään yhtiö ei menettänyt toimilupiaan vuoden 1963 arvioinnissa ja kaikkia lupia jatkettiin vuoteen 1967 saakka, mutta suuria maantieteellisiä alueita hallinneet toimijat saivat kirjallisia huomautuksia paikallisen sisällön suurpiirteisyyden johdosta. Verkon ainoa muutos oli yhtenäisen Walesin ja länsi-Englannin toimilupa-alueen muodostaminen, joka johtui WWN Teledu Cymrun, länsi- ja pohjois-Walesin toimijan konkurssista. Tähän päivään mennessä se on ainoa ITV-toimija joka on hakeutunut konkurssiin. Uuden alueen otti vastuulleen "Television Wales and West", jolla oli jo aiemmin hallussaan etelä-Walesin ja länsi-Englannin toimilupa.


title: ITV

text: Kokonaiskuvaa katsottaessa toimiluvanhaltijat käänsivät liikevaihtonsa voitolliseksi jo ensimmäisten toimintavuosiensa aikana; tämän johdosta Scottish Televisionin silloinen kanadalaissyntyinen johtaja, paroni Roy Thomson OBE, kutsuikin ITV-toimilupaa ”rahanpainamisluvaksi”.


title: ITV

text: ITA määräsi toisen arviointikierroksen vuonna 1967, tarkoituksena kartoittaa silloisten toimijoiden lähtöasetelmia seuraavan vuoden toimilupakierrokselle. Muita syitä arvioinnin tekemiselle olivat värilähetysvalmiuksien selvittäminen ja konservatiivien lupaus ITV2-kanavasta. Toimilupakierroksen alkaessa jotkin yhtiöt kiersivät ITA:n sääntöjä ja muun muassa kiersivät veroja asettamalla lupahakemuksia useille alueille tai täyttämällä tietyn alueen hakemuskiintiöt tekemällä useita hakemuksia samalle alueelle – tietenkin eri toiminimillä. Keinottelun takia ITA:n johto teki selväksi, että yhdenkään yhtiön toimilupa ei ollut varma ja että itse aluejakokin saattoi muuttua. Tämän vuoksi lehdistössä kiersi mitä villeimpiä huhuja toimijoiden muutoksista, joista suurin osa ei käynyt toteen.


title: ITV

text: Toimilupakierroksen aikana aluejako muuttui seuraavasti:


title: ITV

text: Toimijatkin muuttuivat tuolloin rajummin kuin koskaan aikaisemmin:


title: ITV

text: Lisäksi ITA muodosti "Independent Television Publications" -kustannusyhtiön, joka alkoi julkaisemaan ensimmäistä valtakunnallista television ohjelmatietolehteä, "TV Times"ia. Uusi lehti korvasi aiemmin julkaistut paikalliset ohjelmatietolehdet, Kanaalisaarten paikallislehteä lukuun ottamatta. Ennen kuin yllä mainitut muutokset tulivat voimaan, paroni Harold Wilson teki lordi Hillistä BBC:n hallintoneuvoston puheenjohtajan, jolloin ITA:n johtajaksi tuli lordi Aylestone. Hän uudelleenarvioi Hillin toimeenpanemat muutokset, mutta salli niiden toteuttamisen sellaisenaan.


title: ITV

text: Verkon muutokset aiheuttivat levottomuutta yhtiöiden työntekijöissä, vaikka kukaan ei menettänyt työtään (ITA:n erityisvaatimuksesta). Monet työntekijät joutuivat kuitenkin siirtymään paikkakunnalta toiselle tai pahimmassa tapauksessa maasta toiseen – esimerkkinä Lontoon Rediffusion, jonka työläiset siirtyivät suurimmaksi osaksi Cardiffiin HTV:n leipiin. Osa työntekijöistä sai pitää työnsä samalla paikkakunnalla – työnantajan kuitenkin vaihtuessa. Suurella osalla tästä työvoimasta ei ollut töitä mitä tehdä, vaikka heillä olikin työpaikka ja tämän seurauksena ammattiliitot alkoivat vaatimaan korvauksia. Johtokunta suostui tähän sanallisesti, mutta kirjallisia sopimuksia ei tehty eivätkä työntekijät lopulta saaneet korvauksiaan. Tämä johti laajamittaiseen lakkoiluun verkkomuutoksia edeltävillä viikoilla ja Britannian teknisten liiton lakko veti lopulta ITV:n pois kansan ruuduista elokuussa 1968.


title: ITV

text: Lähes kaikkien teknikkojen ollessa lakossa, johtoportaan piti saada hätälähetys pystyyn mahdollisimman nopeasti ja muutamien lakkorikkurien avulla valtakunnallinen "Emergency National Service" pääsi ilmoille ABC:n Teddingtonin studiolta Lontoossa. Syyskuun alussa lakko kuitenkin päättyi molempien osapuolten juhliessa voittoa ja kaikki palasivat takaisin töihinsä, mahdollistaen uusien toimijoiden varsinaisen aloituksen. Lakon muisto jäi kuitenkin elämään ja se toimi varoittavana esimerkkinä itse kullekin osapuolelle tulevien vuosikymmenten vastaavanlaisissa tilanteissa.


title: ITV

text: 1960-luvun loppu toi tullessaan ensimmäiset värilähetykset ja 625-rivisen standardin. Osalla toimijoista oli jo valmiudet värilähetyksiin, mutta postilaitos vaati yhtiöitä odottamaan, kunnes 625-rivisestä järjestelmästä tuli alan standardi. Lopulta PAL-väritelevisio tuli ITV:n taajuuksille marraskuussa 1969 – kaksi vuotta BBC Twon jälkeen ja samaan aikaan BBC Onen kanssa. Värilähetykset eivät olleet kuitenkaan heti saatavilla koko valtakunnassa, sillä osalla toimijoista ei vielä ollut varaa ostaa uusia, kalliita lähetysjärjestelmiä. Lopulta väritelevisio tavoitti koko valtakunnan vuonna 1976, Kanaalisaarten ollessa viimeinen alue joka siirtyi värilliseksi. Tämän seurauksena 405-rivinen järjestelmä lakkautettiin asteittain seuraavien vuosien aikana.


title: ITV

text: Vuoden 1972 äänensiirtolain (Sound Broadcasting Act) perusteella ITA lakkasi olemasta ja sen tilalle perustettiin "Independent Broadcasting Authority" (IBA). Vastaperustetun viranomaisen vastuulla oli ITV:n ohella paikallisradioketju "Independent Local Radio"n hallitseminen. Seuraava toimilupakierros olisi järjestetty vuonna 1974, mutta kalliiksi koituneen värisiirtymän takia uusien yhtiöiden olisi ollut lähes mahdotonta kilpailla toimiluvasta. Kierroksen peruuttaminen auttoi toimijoita säästämään huomattavasti rahaa, joilla katettiin pitkälti värisiirtymästä koituneet tappiot. Muutoksia kuitenkin tapahtui aluejaon saralla: maailman korkein televisiolähetin, koko Lincolnshirea palvellut Belmontin lähetin siirtyi Anglian peittoalueelta Yorkshireen ja County Durhamia sekä pohjoisinta Yorkshirea palvellut Bilsdalen lähetin Helmsleyssa siirtyi Yorkshirelta Tyne Teesin alueelle.


title: ITV

text: ITV:n teksti-tv-palvelun Oraclen julkiset lähetykset alkoivat vuosien testaamisen jälkeen vuonna 1978 – muutama vuosi BBC:n "Ceefaxin" jäljessä. Oracle tarjosi aluksi uutisia sekä ohjelmatietoja käyttäen hyväkseen televisiolähetyksen datavirran ylijäämäbittejä, mutta muutaman vuoden aggressiivisen kampanjoinnin jälkeen tarjonta laajeni urheiluun ja jopa vapaisiin työpaikkoihin. 1980-luvun alulle tultaessa teksti-tv oli jo vakio-ominaisuus uusissa televisiomalleissa.


title: ITV

text: Yksi suurimmista tapauksista tuon aikakauden televisiohistoriassa oli kymmenen viikkoa kestänyt työtaistelu vuonna 1979, joka lamautti koko verkon ja jätti ITV:n taajuudet tyhjiksi 2,5 kuukauden ajaksi. Ongelmat alkoivat Lontoossa, missä Thamesin teknikot kieltäytyivät ”liian alhaisesta” palkankorotuksesta. Johtoporras yritti saada hätälähetyksen pystyyn vuoden 1968 lakon tapaan, mutta tässä vaiheessa kaikki työntekijät – myös ammattiliittoihin kuulumattomat – menivät lakkoon. Kun Thamesin johto yritti uhkailun avulla saada työntekijöitä palaamaan töihin, televisioalan ACTT-ammattiliiton johto käski kaikkien muiden ITV-yhtiöiden työntekijät mukaan lakkoon osoittaakseen tukea Thamesin lakkoilijoille. Ainoa toimija joka jatkoi lähetyksiä oli "Channel Television" Kanaalisaarilla, sillä ammattiliitot tiedostivat että pienen yhtiön työntekijöiden lakkoilu voisi tuhota koko yhtiön.


title: ITV

text: Ensimmäisen kerran ruudut jäivät tyhjiksi elokuun 10. päivän aamuna. Lakko päättyi ITV:n johdon taipumiseen ja sen lopullinen hinta oli noin 100 miljoonaa puntaa. Ohjelmat jatkuivat jälleen 24. lokakuuta ja lakon päättyessä ITV:lle osoittautui vaikeaksi houkutella katsojat pois BBC:n kanavilta, sillä lakon aikana ei myöskään ollut mahdollista tuottaa uutta ohjelmistoa. Lähetysten jatkumista seuranneiden kahden viikon aikana toimijoilla oli kiire saada kasaan tuoretta ohjelmistoa ja näiden ohjelmien ilmestyttyä ruutuun katsojat alkoivat pikkuhiljaa kääntää takaisin kanavalle. Vuoden 1979 lakko oli viimeinen suuri televisioalan lakko ennen ammattiliittojen sananvallan heikkenemistä, vaikkakin pieniä kiistoja on tämänkin jälkeen syntynyt. Kyseinen lakko on tänäkin päivänä Britannian tv-historian pisin.


title: ITV

text: Vuoden 1980 lopussa IBA määräsi jälleen toimijat arvioitaviksi, tarkoituksenaan kartoittaa tammikuussa 1982 alkavan toimilupakauden tilannetta. Aluejako muuttui arvion seurauksena siten, että Midlandsin, Walesin ja länsi-Englannin sekä etelä-Englannin alueet jaettiin kahtia uutislähetysten paikallistamiseksi. Kahtia jaettuja alueita hallitsi yhä yksi ja sama toimija. Toimilupakierroksella päädyttiin seuraaviin muutoksiin:Tällä aikakaudella televisiokanavat laajensivat lähetysaikojaan niin, että päivälähetyksistä tuli osa vakituista ohjelmistoa. Edelläkävijöitä tässä olivat Yorkshire ja Tyne Tees, jotka aloittivat aamulähetyksensä "Good Morning Calendar"in ja "Good Morning North"in vuonna 1977 – arkiaamuisin kello 8.30 lähetettyjen koelähetysten suosio todisti, että katsojat olivat kiinnostuneita tv-uutisista myös aamuisin. Kuuden vuoden päästä, 1. helmikuuta 1983, ensimmäinen valtakunnallinen aamu-tv-lähetys TV-am aloitti lähetyksensä, jota lähetettiin viikon jokaisena päivänä kello 6.00–9.25 välisenä aikana. Lähetyksen piti alun perin kestää tarkalleen puoli kymmeneen, mutta paikallistoimijoiden teknikoilla ei tuolloin olisi ollut aikaa siirtää lähetystä ongelmitta Lontoosta omalle alueelleen. Nykypäivänä siirtymä sujuu silmänräpäyksessä, mutta lähetysaika ei silti ole muuttunut. BBC aloitti kilpailevan "Breakfast Time"-ohjelmansa samoihin aikoihin, joka oli formaatiltaan kevyempi. Breakfast Timen suosio pakottikin TV-am:n siirtymään pois vakavasta uutispitoisesta formaatistaan.


title: ITV

text: 2. marraskuuta 1982 Britannian televisio koki suuren muutoksen, kun toinen mainosrahoitteinen kanava, Channel 4, perustettiin. Rahoituspohjanaan se käytti ITV:ta ensimmäisen vuosikymmenen ajan, jolloin ITV-toimijat vastasivat C4:n mainostilan myymisestä. Channel 4 ja ITV mainostivat toistensa ohjelmia laajasti vuoteen 1993 saakka, jolloin C4:n johto koki päässeensä tarpeeksi vakaalle pohjalle ja molemmat osapuolet purkivat yhteistyösopimuksen.


title: ITV

text: Päiväohjelmisto kasvoi entisestään vuonna 1987, kun ITV:n koulu-tv-ohjelmisto siirtyi Channel 4:lle. Tämä vapautti paljon tilaa ITV:n aamupäivästä sekä alkuiltapäivästä. Vapautunutta ohjelma-aikaa käytettiin tavallaan TV-am:n jatkeena ja verkossa alettiinkin lähettämään Granadan tuottamaa kevytmielistä "This Morning"-ajankohtaisohjelmaa. Samoihin aikoihin myöhäisiltojenkin ohjelmistoa alettiin laajentamaan – ensin suurten toimijoiden toimesta, mutta vuoden 1988 lopussa myös pienetkin toimijat lähettivät ympärivuorokautista ohjelmavirtaa.


title: ITV

text: Vuoden 1990 lähetystoimintalaki (Broadcasting Act) höllensi ITV:n valvontaa ja IBA:n tilalle perustettiin "ITC", joka ei valvonut toimijoita niin kovaotteisesti kuin edeltäjänsä. Tämä mahdollisti toimijoiden ostamisen yhtiöille, joilla oli jo olemassa oleva ITV-toimilupa ja muutti toimilupien pakkohuutokaupan sääntöjä niin, että eniten tarjonnut sai luvan itselleen. Tätä kritisoitiin rankalla kädellä, sillä ohjelmien laadusta ei ollut enää mitään takeita ja ohjelmien taso vaihteli entistä rajummin toimijoiden välillä. Lisäksi toimijoiden maksamien lupamaksujen suuruuteen vaikuttivat nyt alueiden koon lisäksi kilpailun määrä: esimerkiksi Midlandsin alueella toiminut "Central" maksoi luvastaan vain 2 000 puntaa vuodessa kilpailun puutteen takia, kun "Yorkshire Television" maksoi siitä noin samankokoisella alueellaan 37,7 miljoonaa puntaa koska kilpailu toimiluvasta oli siellä kovaa.


title: ITV

text: Vuoden 1993 muutosten seurauksena ITV-yhtiöt alkoivat ostamaan toisiaan säästääkseen rahaa. Kymmenen vuoden päästä vuonna 2003 viidestätoista toimijasta oli jäljellä enää viisi, joista suurimmat – Granada ja Carlton – omistivat Englannin, Walesin ja Skotlannin vastaisen rajan kaikki toimiluvat. Samana vuonna ne yhdistyivät muodostaakseen ITV plc’n ja tämän jälkeen ainoa muutos on ollut Channel Televisionin sulauttaminen osaksi ITV:tä vuonna 2011.


title: Numero 1

text: Numero 1 on suomalaisen rock-yhtye Eero ja Jussi & The Boysin studioalbumi. Albumi oli myös ensimmäinen suomalaisen rockbändin tekemä LP-levy. Levy sisältää kaikki aiemmin singlenä julkaistut biisit. Näistä Salaisuuteni, Route 66 ja Kaikki rakkauteni äänitettiin uudelleen tätä LP:tä varten.


title: Iranilainen ajanlasku

text: Iranilainen ajanlasku eli persialainen kalenteri on käytössä Iranissa ja Afganistanissa. Se otettiin käyttöön Persiassa vuonna 1925, ja Afganistan omaksui kalenterin 1957.


title: Iranilainen ajanlasku

text: Persialainen kalenteri on aurinkokalenteri, joka noudattaa tähtitieteellisiä vuodenaikoja. Ajanlaskun nollavuodeksi on valittu 622 jaa., jolloin profeetta Muhammad siirtyi Mekasta Medinaan (Hidžra). Vuodenvaihde on ajoitettu kevätpäiväntasaukseen. Persialaisen kalenterin vuoden ensimmäinen päivä on greogoriaanisessa kalenterissa yleensä maaliskuun 21. päivä, joinain vuosina 20. maaliskuuta. Iranilaisen ajanlaskun vuodessa on 12 kuukautta, joista kuuden ensimmäisen kuukauden pituus on 31 päivää, viiden seuraavan 30 päivää ja viimeisen 29 tai 30 päivää. Kalenterissa käytetään arabialaisia horoskooppinimiä kuukausien niminä.


title: Iranilainen ajanlasku

text: Iranilaisen ajanlaskun vuosiluku voidaan osoittaa lyhenteellä "AP" ("Anno Persico"). Siirrettäessä AP-vuotta gregoriaaniseen kalenteriin, persialaiseen kalenterin kymmenen ensimmäisen kuukauden aikana vuosilukuun lisätään 621 vuotta ja kahden viimeisen kuukauden aikana 622 vuotta. Vuoden alun ja eri kuukausien alkamispäivät voi tarkistaa lähteestä, tai laskea. Esimerkiksi vuonna 1391 AP persialaisen kalenterin Uusi vuosi osuus maaliskuun 20. päiväksi, ja seuraavana vuonna maaliskuun 21.päiväksi, jolloin vuosi 1391 AP vastaa kautta 20.3.2012–20.3.2013 jaa.


title: Iranilainen ajanlasku

text: Modernissa persialaisessa ajanlaskussa on 2820 vuoden karkausvuosisykli, jolle jaksolle osuus 21 kappaletta 128 vuoden lyhyempää jaksoa ja johon karkausvuosisykliin osuu 683 karkausvuotta. Ajanlaskussa vuoden keskipituus on 365,2422 vuorokautta.


title: Iranilainen ajanlasku

text: Esi-islamilaisella kaudella muinaisessa Persiassa käytettiin babylonialaiseen tapaan kuu-aurinkokalenteria. Vuodessa oli 12 kuukautta ja kuukauden mitta oli 30 päivää. Vanhoissa persialaisissa kirjoituksisa on säilynyt kahdeksan kuukauden nimet. Kuukaudenpäivillä oli numerot, muttei nimeä. Kuu-aurinkokalenteria käytettiin esimerkiksi vuosina 471–401 eaa. Vuosi jakautui 365 päivään ainakin 333 eaa.


title: Iranilainen ajanlasku

text: Jossain vaiheessa myöhemmin otettiin käyttöön aurinkokalenteri. Vuodessa oli 12 kuukautta ja kuukaudessa 30 päivää kussakin. Lisäksi oli 5 lisäpäivää, jotka oli sijoitettu 8. ja 9. kuukauden välille. Vuodesta 1000 AP lähtien on lisäpäivät sijoitettu vuoden loppuun.


title: Iranilainen ajanlasku

text: Vuonna 1079 jaa. uusi vuosi sidottiin kevätpäiväntasaukseen. Vuoden pituus oli 365 päivää, mutta tietyn ehdon täyttyessä lisättiin kuusi lisäpäivää.


title: Burgebrach

text: Burgebrach on kunta Baijerissa, Etelä-Saksassa. Burgebrachissa on 6 553 asukasta (vuonna 2013) joista vain noin 2 000 asuu kunnan keskustassa. Burgebrach sisältääkin yli kaksikymmentä pientä kylää, joista tunnetuin lienee Treppendorf, Euroopan suurimman musiikkikaupan, Musikhaus Thomannin ansiosta.


title: Burgebrach

text: Burgebrachin kunnanjohtajana toimii Johannes Maciejonczyk (CSU).


title: Burgebrach

text: Alueen postinumero on 96138.


title: Võnnu

text: Võnnu () on pienkauppala ja entinen kunta Tartumaan maakunnassa Virossa.


title: Võnnu

text: Vuoden 2017 kuntauudistuksessa Haaslavan, Mäksan ja Võnnun kunnat sekä kaksi Meeksin kunnan kylää (Järvselja ja Rõka) yhdistettiin Kastren kunnaksi.


title: Võnnu

text: Võnnun kunnan asukasluku oli 1 184 (2010), pinta-ala 232,63 neliökilometriä ja asukastiheys 5,1 asukasta neliökilometrillä. Haaslava, Mäksa, Vara ja Meeksi olivat Võnnun naapurikuntia. Etelässä kunta rajoittui Põlvan maakuntaan ja koillisessa Peipsijärveen.


title: Võnnu

text: Kyyjärvi oli Võnnun ystävyyskunta.


title: Võnnu

text: Vuonna 2011 Võnnun kunnassa oli 1 141 asukasta, joista 1 095 (96,0 %) oli virolaisia, 33 (2,9 %) venäläisiä ja 12 (1,1 %) muita kansallisuuksia.


title: JetBlue Airways

text: JetBlue Airways on yhdysvaltalainen JetBlue Airways Corporationin () vuonna 2000 perustama halpalentoyhtiö. Yhtiön pääkonttori sijaitsee New Yorkissa. Yhtiön tärkein lentoasema on John F. Kennedyn kansainvälinen lentoasema New Yorkissa. Muita yhtiölle tärkeitä lentoasemia ovat Long Beachin, Ft. Lauderdalen, Washington Dullesin, Oaklandin sekä Boston Loganin lentoasemat.


title: JetBlue Airways

text: Heinäkuussa 2016:


title: Daymond Langkow

text: Daymond Langkow (s. 27. syyskuuta 1976 Edmonton, Alberta) on kanadalainen uransa päättänyt jääkiekkohyökkääjä, joka pelasi urallaan yli 1000 NHL-ottelua.


title: Daymond Langkow

text: 180-senttinen Langkow on Tampa Bay Lightningsin vuoden ensimmäisen kierroksen varaus. WHL:ssä hurjia pistemääriä tykittänyt keskushyökkääjä pääsi pelaamaan NHL:ssä kaudella 1995–1996, jolloin pääsi kentälle neljässä ottelussa. Seuraavalla kaudella hän kuului jo joukkueen vakiokokoonpanoon.


title: Daymond Langkow

text: 12. joulukuuta 1998 Langkowin uudeksi seuraksi tuli Philadelphia Flyers, kun Lightning vaihtoi hänet ja Mikael Renbergin Chris Grattoniin ja Mike Sillingeriin.


title: Daymond Langkow

text: Philadelphiassa Langkow pelasi kolme kautta, joiden aikana hän teki yhteensä 127 tehopistettä. 2. heinäkuuta 2001 Langkow siirtyi Phoenix Coyotesiin.


title: Daymond Langkow

text: Kolmen onnistuneen Phoenix-kauden jälkeen Langkow siirtyi Calgary Flamesiin syksyllä 2005. Kaudeksi 2011–2012 hän palasi Phoenixiin, jossa päätti uransa keväällä 2012.


title: Daymond Langkow

text: Langkow on Jääkiekon SM-liigassakin pelanneen Scott Langkown pikkuveli.


title: Albert Hammond (nuorempi)

text: Albert Louis Hammond (s. 9. huhtikuuta 1980 Los Angeles, Kalifornia) on yhdysvaltalainen muusikko, joka tunnetaan parhaiten newyorkilaisen rockyhtye The Strokesin kitaristina. Hän on myös julkaissut kolme sooloalbumia, "Yours To Keep" (2006), "¿Cómo Te Llama?" (2008) ja "Momentary Masters" (2015).


title: Albert Hammond (nuorempi)

text: Osittain argentiinalainen Hammond nuorempi on laulaja Albert Hammondin poika. Pojan ollessa kolmentoista, isä lähetti hänet yksityiskouluun Sveitsiin. Siellä hän tapasi Julian Casablancasin, tulevan yhtyekumppaninsa.


title: Albert Hammond (nuorempi)

text: Vuonna 1998 Hammond muutti Los Angelesista New Yorkiin. Siellä hän tapasi nuoruudenystävä Julian Casablancasin, jonka yhtye The Strokes oli vailla kitaristia. Yhtye soittaa nykyäänkin samalla kokoonpanolla, eli Hammondin lisäksi laulaja Casablancas, kitaristi Nick Valensi, basisti Nikolai Fraiture sekä rumpali Fabrizio Moretti.


title: Albert Hammond (nuorempi)

text: Nykyään Hammond on kihloissa The Pierces-yhtyeessä vaikuttavan Catherine Piercen kanssa.


title: Albert Hammond (nuorempi)

text: Vaikka Hammond tunnetaan lähinnä rytmikitaristina, hän soittaa myös sooloja. Yleensä Hammond käyttää valkoista Fender Stratocasterin kitaraa, mutta on nähty soittavan Nick Valensin Les Paul juniorilla.


title: Albert Hammond (nuorempi)

text:
Yhtyeen laulaja Julian Casablancas kirjoittaa suurimman osan kappaleista, mutta Hammond osallistuu myös välillä kirjoittamiseen. Kaksikko on kirjoittanut yhdessä muun muassa kappaleen ”Automatic Stop”. Hammond on tehnyt muutaman, lähinnä instrumentaalisen kappaleen (osa niistä on päätynyt Hammondin soololevylle, tosin eri nimellä ja paranneltuna). Eräs kappaleista kuullaan The Strokesin kuvaamalla kiertuevideolla, joka on nimeltään ”In Transit”. Hammond kirjoitti kappaleen ajatellen sen pääsevän The Strokesin levylle, mutta muu yhtye ei
halunnut sitä. Yhtyeen ensimmäinen yhdessä levytetty kappale, ”Elephant Song” on myös Hammondin kirjoittama. Tätä kappaletta ei kuulla millään levyllä, mutta siitä on studioversio ja sitä soitettiin yhtyeen ensimmäisillä keikoilla.


title: ETA

text: ETA voi tarkoittaa seuraavia asioita:


title: TANS Perú

text: TANS Peru (Transportes Aéreos Nacionales de Selva) oli vuonna 1963 perustettu perulainen lentoyhtiö. Yhtiö lensi kotimaan reittilentoja ja sen pääkenttänä oli Liman Jorge Chávezin kansainvälinen lentoasema. 7. tammikuuta 2006 yhtiö menetti toimilupansa. Yhtiö toimi vuoteen 1999 Perun ilmavoimien alaisuudessa ja saman vuoden elokuussa se siirtyi toimimaan siviiliyhtiönä.


title: TANS Perú

text: Yhtiön laivasto koostui kahdesta Boeing 737-200 -koneesta (joista toinen tuhoutui lento-onnettomuudessa elokuussa 2005)


title: Uudenmaan Vihreät

text: Uudenmaan Vihreät () on Vihreän liiton Uudenmaan piirijärjestö, joka ehdottaa asetettavaksi Uudenmaan vaalipiirin kansanedustajaehdokkaat. Vuoden 2015 eduskuntavaaleissa valituista 15 Vihreiden kansanedustajasta kolme on valittu Uudenmaan vaalipiiristä. Uudenmaan vaalipiiristä valitaan kaikkiaan 35 kansanedustajaa.


title: Uudenmaan Vihreät

text: Uudenmaan Vihreät toimi ennen nimellä Vihreä Uusimaa, mutta nimi muutettiin keväällä 2009.


title: Musikhaus Thomann

text: Musikhaus Thomann on saksalainen musiikkiliike, joka myy soittimia ja esitystekniikkaa sekä tarjoaa av-laitteistojen ja järjestelmien suunnittelu- ja asennuspalveluja mm. teattereille ja hotelleille.


title: Musikhaus Thomann

text: Yritys sijaitsee Etelä-Saksassa, Burgebrachin kunnassa, Treppendorfin kylässä. Yrityksen perusti aiemmin muun muassa keikkamuusikkona työskennellyt Hans Thomann (senior) vuonna 1954. Yritys rakentui pikkuhiljaa Thomannin perheen kotitaloon, joka on edelleen yritystoiminnan keskipiste, vaikkakin yritys on sittemmin ostanut itselleen runsaasti kasvutilaa muuttaen naapuriasuntoja liiketiloiksi ja rakentaen lähialueen pelloille varastoja, toimistorakennuksen sekä logistiikkakeskuksen.


title: Musikhaus Thomann

text: Vuodesta 1990 yrityksen johtajana ja sittemmin myös ainoana omistajana on ollut hänen vanhin poikansa, Hans Thomann jr. Yritys on viimeisen kymmenen vuoden aikana kasvanut nopeasti myynniltään Euroopan suurimmaksi musiikkiliikkeeksi. Vuonna 2004 Musikhaus Thomann valittiin Baijerin viidenkymmenen menestyksekkäimmän yrityksen joukkoon.


title: Musikhaus Thomann

text: Musikhaus Thomannin asiakasrekisterissä on yrityksen oman ilmoituksen mukaan yli 5 850 000 asiakasta. Thomannin lähettämö laittaa matkaan joka arkipäivä yli 3 300 pakettia ympäri Eurooppaa. Yrityksessä on 960 työntekijää.


title: Musikhaus Thomann

text: Suurin osa myynnistä tapahtuu internet-kaupan kautta. Internet-sivujen lisäksi yrityksen tärkein markkinointikanava on asiakkaille jaettava mainoslehtinen "Hot Deals", joka on ilmestynyt vuodesta 1992 asti. Tällä hetkellä Hot Dealsia julkaistaan saksaksi, englanniksi, suomeksi, ranskaksi ja espanjaksi.


title: Musikhaus Thomann

text: Thomannilla on myös lukuisia omia tuotemerkkejä, joita he hankkivat niin kutsutuilta OEM-valmistajilta, jotka valmistavat samaa laitetta usealle eri merkille. Thomannin omiin tuotemerkkeihin lukeutuvat mm. Harley Benton, Lead Foot, Stairville, Millenium, The SSSnake, The t.Akustik, Thomann, t.Amp, The Box, t.Racks, Thon, t.Mix, T.bone ja Swissonic. Thomann myy myös muiden kitaravalmistajien tuotteita kuten Gibsonin, Fenderin, Ibanezin, B.C. Richin ja Yamahan.


title: Musikhaus Thomann

text: Lisäksi Thomannilla on mm. Pioneerin ja Denonin laaja DJ-laitevalikoima sekä PA-laitteita kuten QSC ja DBX.


title: Stefano Fiore

text: Stefano Fiore (s. 17. huhtikuuta 1975 Cosenza, Italia) on italialainen jalkapalloilija, pelipaikaltaan keskikenttäpelaaja.


title: Stefano Fiore

text: Fiore edusti seuraurallaan Cosenzaa, Parmaa, Padovaa, Chievoa, Udinesea, Laziota, espanjalaista Valenciaa, Fiorentinaa, Torinoa, Livornoa ja Mantovaa.


title: Stefano Fiore

text: Fiore pelasi Italian maajoukkueessa 38 ottelua ja teki kaksi maalia vuosina 2000–2004. Hän edusti Italiaa EM-kisoissa vuosina 2000 ja 2004.


title: Richard Bona

text: Richard Bona (s. 28. lokakuuta 1967, Minta) on kamerunilainen muusikko. Hänet tunnetaan pääasiassa jazzbasistina, laulajana ja lauluntekijänä. Musisoimisen hän aloitti kuitenkin balafonilla, vain 4-vuotiaana. Hän soittaa useita eri lyömäsoittimia, kitaraa sekä etnisiä puhaltimia. Ensimmäisen kitaransa hän rakensi pingottamalla mopotankin yli jarrukaapeleita, jotka hän varasti kylän pyöräkaupasta. Hänen lahjakkuutensa huomattiin varhain. Suurena musiikillisena vaikuttajana hänellä toimivat isoisä ja oma äiti.


title: Richard Bona

text: Luotuaan mainetta ja uraa kotikylässään Bona muutti vuonna 1980 pääkaupunkiin Doualaan. Hän työskenteli kitaristina, mutta kuunneltuaan levyltä Jaco Pastoriuksen soittaman 'Portrait of Tracy' -kappaleen, hän alkoi soittaa myös bassoa. Työskenneltyään Doualassa 9 vuotta hän lähti Saksan kautta Ranskaan, Pariisiin, ja sieltä vuonna 1995 New Yorkiin, jossa hän edelleen asuu.


title: Richard Bona

text: Richard Bona on luonut mainetta ympäri maailman ja valloittanut sekä yleisöä että muusikkopiirejä musikaalisuudellaan, taidoillaan ja karismallaan. Hän yhdistää musiikissaan kamerunilaisia juuriaan kuten makossaa sekä jazzia ja fuusiota. Hänen tavaramerkkejään ovat taitava rytmiikan käyttö ja "timing", pehmeä bassosoundi sekä lauluäänen heleä falsetti. Hän laulaa useilla eri kielillä, enimmäkseen äidinkielellään doualaksi. Hän on tehnyt neljä nimeään kantavaa albumia sekä soittanut sadoissa levytyksissä. Vuonna 2005 julkaistiin hänestä kertova dvd 'African Tale'.


title: Richard Bona

text: Lista Bonan yhteistyökumppaneista on nimekäs. Siihen kuuluvat mm. Joe Zawinul, Harry Belafonte, Pat Metheny, Paul Simon, Vinnie Colaiuta ja Salif Keita. Hän on kiertänyt maailmaa oman sekstettinsä kanssa sekä konsertoinut viime aikoina muun muassa Steps Aheadin ja Jaco Pastorius Big Bandin riveissä sekä kitaristi Mike Sternin yhtyeessä.


title: Rob Niedermayer

text: Rob W. Niedermayer (s. 28. joulukuuta 1974 Cassiar, Brittiläinen Kolumbia) on entinen kanadalainen jääkiekkoilija, joka on pelannut pitkän uran NHL-liigassa. Hän on pelipaikaltaan oikea laitahyökkääjä. Uransa viimeisenä vuotena Niedermayer edusti Sveitsin National League A:ssa pelaavaa HC Luganoa.


title: Rob Niedermayer

text: Niedermayer pelasi juniorivuotensa WHL-seura Medicine Hat Tigersissä. Florida Panthers varasi hänet NHL:ään vuoden 1993 varaustilaisuuden ensimmäisellä kierroksella numerolla viisi. Niedermayer nousi Floridan pelaavaan kokoonpanoon heti kaudella 1993–1994.


title: Rob Niedermayer

text: 23. kesäkuuta 2001, kahdeksan kauden ja 266 Panthers-tehopisteen jälkeen Niedermayer siirrettiin Calgary Flamesiin yhdessä toisen kierroksen varausoikeuden kanssa vaihdossa Valeri Bureen ja Jason Wiemeriin. Calgaryssä Niedermayer ei viihtynyt pitkään, ja jo vuonna 2003 hänen uudeksi osoitteeksi tuli Mighty Ducks of Anaheim (nykyinen Anaheim Ducks).


title: Rob Niedermayer

text: Kaudella 2002–2003 Niedermayer auttoi Mighty Ducksin ensimmäistä kertaa seuran historiassa Stanley Cupin finaaliin. Voitto karkasi tuolloin käsistä seitsemännessä pelissä. Kaudella 2006–2007 Anaheim Ducksiksi muuttunut joukkue, johon kuului nyt molemmat Niedermayerin veljekset (Scott Niedermayer, toimi kapteenina), eteni finaaliin ja peittosi Ottawa Senatorsin taistelussa Stanley Cupista.


title: Sepseskaf

text: Sepseskaf hallitsi Egyptiä vuosina 2503–2498 eaa. Hän saattoi olla Egyptin neljännen dynastian viimeinen faarao, ellei hänen seuraajanaan sitten ollut eräs Djedefptah, jonka olemassaolosta on viitteitä kirjallisuudessa.


title: Sepseskaf

text: Sepseskaf poikkesi perinteistä ja rakennutti hautapaikakseen tasakattoisen mastaban Saggaraan, eikä pyramidia kuten esi-isänsä. Mastaba oli suuri, lähes sata kertaa 75 metriä, ja pohjois-etelä-suunnassa.


title: Force majeure

text: Force majeure (, ) eli ylivoimainen este tai tapahtuma on sopimusoikeudessa käytettävä termi, joka tarkoittaa sopimuksen osapuolista riippumatonta, odottamatonta poikkeuksellista tapahtumaa, joka estää sovitun velvollisuuden täyttämisen. Ylivoimainen este on esimerkiksi hirmumyrsky, kapina, liikekannallepano, maanjäristys, meteoriitti, tulivuorenpurkaus, sota sekä suorituksen estävä viranomaisen toimi kuten tuontikielto ja takavarikko. Rahavelvoitteiden yhteydessä myös maksuliikenteen tai yleisen liikenteen keskeytys katsotaan ylivoimaiseksi esteeksi. Lakko ei sen sijaan ole ylivoimainen este, ellei sopimuksessa ole tällaista ehtoa. Poikkeuksen tekee kuitenkin yleislakko. Kustannustason nousu ja inflaatio jäävät käsitteen ulkopuolelle, ellei niitä ole otettu mukaan sopimusehtojen vastuunrajoituslausekkeisiin.


title: Force majeure

text: Ylivoimaisen esteen lähikäsitteitä ovat mahdottomuus ja liikavaikeus. Mahdottomuus on sopimussuorituksen estävä häiriö, jonka yhteydessä ei kiinnitetä huomiota syihin, vaan vain vaikutuksiin. Liikavaikeus ei estä suoritusta, mutta aiheuttaa kohtuuttomia vaikeuksia. Asiaan liittyviä käsitteitä ovat myös sopimuksen sovittelu ja sosiaalinen suorituseste.


title: Force majeure

text: Ylivoimaisen esteen tärkein oikeusvaikutus on se, että siihen vetoamalla osapuoli voi kokonaan vetäytyä sopimuksesta tai hän saa lykkäystä velvoitteidensa täyttämiseen. Se rajoittaa myös vahingonkorvausvastuuta, ja rahavelallinen vapautuu sen perusteella viivästyskorosta ja viivästyksen aikaisesta valuuttakurssiriskistä.


title: Latvanen

text: Latvanen on kylä Pyhäjärven kunnassa Oulun läänissä. Kylä sijaitsee seututien 858 varrella. Kylässä asuu nykyisin noin 70 ihmistä. Nimensä kylä lienee saanut kylän laidalla olleesta pienestä järvestä, jonka nimi oli Latvasten järvi. Latvasten järvi on yksi Kalajoen vesistön alkulähteistä.


title: Latvanen

text: Alkujaan 1900-luvun alkupuolella kylä on ollut ainoastaan yhden talon korpiasutus. Tämä kylän ensimmäinen, Myllypuro-niminen tila on perustettu 1900-luvun alkuvuosina. Tilan nimi, Myllypuro on muotoutunut 1930-luvulla tilan lähellä virranneen puron varrelle rakennetun vesikäyttöisen myllyn mukaan.


title: Latvanen

text: 1940-luvun lopulla kylälle rakennettiin toinen talo, kaksihuoneinen hirsimökki. 1950-luvun alkuvuosina vesimyllyn lähettyville perustettiin kolmas tila, jolloin alueesta oikeastaan ensimmäisen kerran voitiin käyttää alueellista nimitystä kylä. 1950-luvun alkuvuosina Myllypuron tilan isäntä Leevi Kekkonen rakensi vesimyllyn yhteyteen vesivoimalalaitoksen, joka alkoi jauhaa sähköä Myllypuron sekä myllyn lähelle rakennetun Lähde-nimisen tilan valaistus tarpeeksi. 1950-luvulla Myllypuron tilan isäntä Leevi Kekkonen rakensi tilalle suuremman maamoottorikäyttöisen myllyn, jolla jauhettiin viljaa useamman kylän tarpeisiin.


title: Latvanen

text: 1950-luvun alkupuolella silloisen maatalousministeriön asutusasiain osaston ylijohtajan, Veikko Vennamon päätöksellä Latvasten kylästä päätettiin perustaa rintamamiesten asuttamiseen tarkoitettu asutusalue. Maa tähän tarkoitukseen otettiin Metsähallituksen sekä jossain määrin pakkolunastuksella silloisten metsäyhtiöiden muun muassa Enso-Gutzeit´in maista. Ensimmäinen asutustila, eli ns. kylmätila alueelle perustettiin vuonna 1958. Perustettu tila sai nimekseen hyvin tilannetta kuvaavasti, Ensilä. Tilan perustajat tulivat Sotkamon Naapurinvaarasta. Kylälle oli 1950-luvulla laaditun kaavan mukaan suunniteltu rakennettavaksi yli 30 asutustilaa, sekä muun muassa koulu, urheilukenttä ja kauppa. Vuonna 1960 asutusalueelle perustettiin kolme uutta tilaa, joiden kaikkien perustajat tulivat Kuusamosta. Tähän saakka kaikki Latvasten asutusalueelta asutustiloja saaneet olivat entisiä rintamamiehiä. Vuosien 1961-1962 aikana asutusalueen rakennuskaavaa ja suunnitelmaa muutettiin siten, että suunniteltua asutustilamäärää pienennettiin ja tilojen kokoja suurennettiin. Samalla rakennettavien julkisten tilojen listalta poistettiin koulu, urheilukenttä ja kauppa.


title: Latvanen

text: Vuosien 1964-1966 aikana asutusalueelle perustettiin 14 uutta tilaa, jolloin kylän asuttuina olevien talojen kokonaismäärä nousi 21:n. Tämän uuden "asutusaallon" tulijat olivat kaikki Pyhäjärven alueelta olevia, maata omistamattomaan luokkaan kuuluvia entisiä sekatyömiehiä ja metsureita. Uutta tämän asutusalueen asutushistoriassa oli se, että ainoastaan yksi näistä vuosina 1964–1966 asutustilan saaneista oli entinen rintamamies. Tämän mahdollisti 1960-luvun alkupuolella tehty lainmuutos, jolla mahdollistettiin asutustilojen luovuttaminen myös muille kuin entisille rintamamiehille. Vuodet 1964–1969 olivat kylällä voimakasta rakentamisen aikaa. Tuona aikana kylälle rakennettiin muun muassa edellä mainitut 14 uutta asuinrakennusta, 17 uutta navettarakennusta, aittoja, rehusuojia, latoja, kalustovajoja ja muita pienempiä uudisrakennuksia. Tuona aikana alueelle raivattiin uutta viljelysmaata yli 250 hehtaaria. Kylän asukasluku oli suurimmillaan tuon suuren rakennusvaiheen loppupuolella, jolloin se lienee ollut noin 160 henkilön paikkeilla.


title: Latvanen

text: Koska asutusalueen rakennussuunnitelmista poistettiin alueelle rakennettava koulu, koulunkäynti jouduttiin suorittamaan naapurikylän Pitäjänmäen, sekä Kontiolan koululla.


title: Divisioonan määrävahvuus

text: Divisioonan määrävahvuus oli määritelty ennen talvisotaa vuonna 1939 seuraavanlaiseksi.


title: Divisioonan määrävahvuus

text: Määrävahvuisessa divisioonassa vuonna 1939 olisi pitänyt olla muun muassa:


title: Divisioonan määrävahvuus

text: Käytännössä Suomen Armeijan kalustotilanne oli siinä määrin heikko, että mainittuja määrävahvuuksia ei saavutettu yhdenkään YH:ssa perustetun divisioonan osalta.


title: Divisioonan määrävahvuus

text: Määrävahvuiseen Divisioonaan kuului vuonna 1939 muun muassa seuraavat yksiköt (numerointi suluissa):Intendentuurivarustukseen kuuluvien varusteiden osalta divisioonan määrävahvuudet jäivät lähes kaikilta osiltaan erittäin puutteelliseksi. Mainittuun varustukseen kuuluivat muun muassa vaatetus- ja muut varusesineet sekä esimerkiksi ruoanvalmistuksen kalusto. Sodan aikana tuli käyttöön puutteellisen varustuksen nimitys Malli Cajander.


title: Divisioonan määrävahvuus

text: Perushankintaohjelmassa vuodelta 1939 jalkaväkidivisioonan sotavarustuksen arvoksi laskettiin noin 101 miljoonaa tuolloista markkaa. Vuoden 2006 rahaksi muutettuna kyseessä on noin 30 miljoonan euron summa.


title: Helsingin Vihreät

text: Helsingin Vihreät (lyh. HeVi) on Vihreän liiton Helsingin vaalipiirin piirijärjestö. Sen puheenjohtaja on Pauliina Saares ja toiminnanjohtaja Maaria Parry. Vihreillä on Helsingin vaalipiiristä viisi kansanedustajaa. Helsingin piiri on puolueen jäsenmäärältään suurin piirijärjestö.


title: Helsingin Vihreät

text: Helsingin Vihreät perustettiin alun perin Helsinki-liikkeen nimellä vuonna 1976. Liikkeen perustamiseen osallistunut myöhempi kansanedustaja ja Vihreiden puheenjohtaja Kalle Könkkölä on muistellut, että liikkeen synnyn taustalla oli tuskastuminen autoliikenteen ylivaltaan, vanhojen rakennusten hävittämiseen ja ylipäätään kaupunkisuunnittelun vaihtoehdottomuuteen. Vuoden 1976 kunnallisvaaleissa liikkeen asettama kunnallisvaaliehdokaslista sai 1,7 prosenttia helsinkiläisten äänistä eikä ketään valittu kaupunginvaltuustoon. Vuonna 1979 Helsinki-liikkeelle antoi uutta pontta Koijärvi-liike ja Lepakon valtaus. Vuoden 1980 kunnallisvaaleissa valtuustoon valittiin ensimmäisenä vihreänä Ville Komsi.


title: LATAM Brasil

text: LATAM Brasil (vuoteen 2016 "TAM Linhas Aéreas") on LATAM Airlines Groupiin kuuluva brasilialainen vuonna 1961 perustettu lentoyhtiö, jonka kotikenttä sijaitsee São Paulossa. Se on maan suurin kotimaan ja ulkomaanlentoja lentävä yhtiö.


title: LATAM Brasil

text: LATAM Brasil on listattu Bovespaan ja New Yorkin pörssiin nimellä "TAM".


title: LATAM Brasil

text:
TAM Linhas Aéreas liikennöi vuodesta 1976 vuoteen 2012 jolloin se ja LAN Airlines yhdistyivät muodostaen LATAMin. 2015 ilmoitettiin että molemmat brändit yhdistetään LATAM-nimen alle. Brändien yhdistäminen on valmis 2018. 2016 TAM Linhas Aéreasta tuli "LATAM Brasil", ja LAN Airlinesistä tuli "LATAM Chile".
TAM Linhas Aereasin laivasto huhtikuussa 2016:


title: TAM

text: Tam voi tarkoittaa seuraavia asioita:


title: F. R. David

text: F. R. David, oikealta nimeltään Elli Robert Fitoussi, (s. 1. tammikuuta 1947 Menzel Bourguiba, Ranskan Tunisia) on ranskalainen laulaja, joka oli erityisesti 1980-luvulla uransa huipulla. Hänet tunnetaan aurinkolaseista ja valkoisesta Fender Stratocaster -kitarasta. Hänen tunnetuin kappaleensa on vuonna 1982 levytetty ”Words”.


title: 1-pentanoli

text: 1-pentanolin kemiallinen kaava on CHO ja rakennekaava CH(CH)CHOH. 1-pentanolista käytetään myös nimityksiä "n-amyylialkoholi", "n-butyylikarbinoli" ja "n-pentyylialkoholi".


title: 1-pentanoli

text: Se kuuluu primääristen alkoholien aineryhmään, sillä alkoholin OH-ryhmää kantava hiiliatomi on liittyneenä vain yhteen hiiliatomiin.


title: 1-pentanoli

text: 1-pentanoli on normaaliolosuhteissa väritön neste, jolla tunnusomainen haju. 1-pentanolin moolimassa on 88,2 g/mol, sulamispiste −79 °C, kiehumispiste 138 °C, suhteellinen tiheys 0,8 g/cm (vesi = 1,0 g/cm), leimahduspiste 33 °C c.c., itsesyttymislämpötila 300 °C ja CAS-numero 71-41-0.


title: 1-pentanoli

text: 1-pentanolia esiintyy useiden kasvien tuoksuissa kuten esimerkiksi lukuisissa kämmekkäkasvien ("Orchidaceae") ja kaktuskasvien("Cactaceae") heimojen lajeissa. 1-pentanoli toimii myös semiokemikaalina eliöiden viestinnässä.


title: 1-pentanoli

text: 1-pentanoli on pentanolin (CHOH) isomeerinen muoto.


title: 1-pentanoli

text: 1-pentanolia valmistetaan pääasiassa katalyyttisellä buteenin hydroformylaatiolla. Hydroformylaatiossa muodostuu valeraldehydiä, joka pelkistetään vedyttämällä 1-pentanoliksi. Katalyytteinä käytetään koboltti- tai rodiumyhdisteitä. 1-pentanolia käytetään liuottimena, vaahdotusprosessien apuaineena, fosforihapon ja metallikloridien erotus- ja puhdistusprosesseissa, nestekiteiden valmistuksessa ja useiden yhdisteiden, kuten pentyyliestereiden, isoindoliinijohdannaisten, pyridiini- ja pyratsiinijohdannaisten ja aromiaineiden valmistukseen.


title: VASP

text: VASP (Viação Aérea São Paulo) oli brasilialainen kotikenttäänsä São Paulossa pitänyt lentoyhtiö. Parhaimmillaan yhtiö oli markkinaosuudeltaan maan toiseksi suurin lentoyhtiö. Yhtiö lopetti lentotoimintansa vuonna 2005 menetettyään toimilupansa taloudellisten ongelmien seurauksena.


title: Team Unique

text: Team Unique on suomalainen, taitoluisteluseura Helsingfors Skridskoklubbin (HSK) muodostelmaluistelujoukkue, joka on perustettu vuonna 1993 ja joka kilpailee kansainvälisellä senioritasolla. Joukkueen päävalmentajana toimii Mirjami Penttinen. Joukkue siirtyi seniorisarjaan kaudella 1995–1996 ja joukkue on erottunut muista suomalaisjoukkueista sillä, että siellä luisteli kauden 2007–2008 loppuun asti muutama miesluistelija. Joukkueen parhaat kansainväliset sijoitukset ovat vuoden 2013 maailmanmestaruus Yhdysvaltain Bostonissa sekä vuoden 2009 MM-hopea Kroatian Zagrebissa.


title: Team Unique

text: Team Unique perustettiin vuonna 1993 ja se on ollut SM-seniorisarjassa kaudesta 1995–1996 lähtien. Vuonna 1996 tuli SM-pronssia ja 1997 ja 1998 joukkue ei päässyt mitaleille, mutta siitä eteenpäin vuoteen 2013 asti joukkue sijoittui (vuodesta riippuen kolmesta viiteen joukkuetta käsittäneessä) seniorisarjassa pääsääntöisesti kolmanneksi – joukkue pääsi kiilaamaan Rockettesin ja Marigold IceUnityn väliin hopealle vain vuosina 2003, 2007 ja 2009. SM-kilpailuja edeltävissä, MM-kilpailupaikat määräävissä kaksissa SM-valintakilpailuissa Team Unique on harvakseltaan kiilannut Rockettesin ja Marigold IceUnityn väliin, mutta voitti ensimmäistä kertaa SM-valintakilpailut 6.–7.1.2007 Helsingissä (2. valinnat) pistein 195,93. Toisen kerran joukkue otti ykkössijan SM-valintakilpailuissa loka–marraskuussa 2008 (1. valinnat) pistein 204,26. Yleisradio luonnehti kautta 2011–2012 yleisesti joukkueen irtautumiseksi pronssimitalistin roolista, sillä se sijoittui toiseksi kummissakin valintakilpailuissa. Joukkue kuitenkin sijoittui kauden SM-kilpailuissa kolmanneksi ja ei päässyt kolmien kilpailujen sijapainotusten vuoksi maailmanmestaruuskilpailuihin. Seuraava kausi, 2012–2013, oli kuitenkin Team Uniquelle historiallinen – ensimmäisissä SM-valintakilpailuissa joukkue sijoittui kolmanneksi, mutta voitti Finlandia Trophyn, toiset SM-valintakilpailut, Cup of Berlinin, French Cupin, historiansa ensimmäisen Suomen-mestaruuden ja lopulta huhtikuussa 2013 maailmanmestaruuden.


title: Team Unique

text: Team Uniquen luistelijat esiintyivät taustalla Jenni Vartiaisen joulukuussa 2013 ilmestyneessä "Selvästi päihtynyt" -musiikkivideossa.


title: Aitosudenkorennot

text: Aitosudenkorennot (Anisoptera), aikaisemmalta nimeltään erilaissiipiset, ovat sudenkorentojen toinen alalahko, toisen ollessa hentosudenkorennot (Zygoptera). Alalahkon lajit ovat keskikokoisia tai suuria hyönteisiä, joilla on kaksi siipiparia, pidentynyt takaruumis ja suuret silmät. Aitosudenkorennot erottaa hentosudenkorennoista helposti: siivet pidetään levossa useimmiten levitettyinä, verkkosilmät ovat suuret, ruumis on tukeva ja etu- ja takasiipien tyvet ovat erilaiset. Myös siipisuonitus on aitosudenkorennoilla erilaistuneempi.


title: Aitosudenkorennot

text: Kuten muutkin sudenkorennot, myös aitosudenkorennot ovat kaikki petoja. Toukkavaihe on kaikilla eurooppalaisilla lajeilla vedessä elävä, aikuiset ovat hyviä lentäjiä.


title: Aitosudenkorennot

text: Aitosudenkorennot ovat hentosudenkorentoja nuorempi ja suurempi alalahko.


title: Family Fun Fitness

text: Family Fun Fitness (myös nimellä Family Trainer ja Power Pad) on Nintendo Entertainment System -pelikonsolille julkaistu nykyisiä tanssimattoja muistuttava peliohjain. Japanissa laite tunnetaan nimellä Family Trainer (ファミリートレーナー). Laitteen kehitti ja julkaisi Bandai.


title: Family Fun Fitness

text: Laite on tunnettu eri nimillä eri markkinoilla sekä nimetty uudelleen Nintendon ostettua oikeudet siihen. Laite oli myynnissä nimellä "Family Fun Fitness" yhdysvalloissa ja nimettiin uudelleen "Power Pad": "Family Fun Fitness: Stadium Events" julkaistiin myös uudelleen nimellä "World Class Track Meet".


title: Family Fun Fitness

text: Ohjain asetetaan lattialle, ja pelaaja astuu maton eri kohtiin liikuttaakseen pelihahmoa. Laite on kahdeksannäppäiminen.


title: Family Fun Fitness

text: Spede Pasasen "Speden Spelit" -ohjelmassa kilpailtiin Familyn Fun Fitness -peliohjaimella Athletic World-peliä.


title: Family Fun Fitness

text: Pelejä, jotka toimivat Family Fun Fitnesillä ovat "Athletic World", "Dance Aerobics", "Short Order / Eggsplode", "Stadium Events", "Street Cop", "Super Team Games" ja "World Class Track Meet.


title: Total War

text: Total War on brittiläisen The Creative Assemblyn kehittämä strategiapelisarja, jonka ensimmäinen osa, "", julkaistiin vuonna 2000. Peliä on sittemmin seurannut kymmenen jatko-osaa, joista tuorein on "", joka ilmestyi 28. syyskuuta 2017.


title: Total War

text: Kaikki sarjan pelit ovat vuoropohjaisia, ja ne ovat ilmestyneet ainoastaan tietokoneelle.


title: Total War

text: Pelissä on kaksi erilaista tilaa: taistelu- ja hallintotila.


title: Total War

text: Hallintotilassa omia provinsseja hallitaan muun muassa rakentamalla erilaisia fasiliteettaja. Lisäksi tilassa sekä koulutetaan että liikutetaan sotajoukkoja. Tila on vuoropohjainen. Vanhemmissa "Total Wareissa" armeijoita liikutettiin provinssi kerrallaan. "ista" lähtien yksiköiden liikkuminen on perustunut ”liikkumispisteisiin”, joita ratsuväellä on luonnollisesti jalkaväkeä ja piirityskoneita enemmän.


title: Total War

text: Taistelutilassa taistellaan itse pelaten reaaliaikaisesti. Mahdollisuutena on myös antaa tietokoneen ratkaista taistelu, jolloin lopputulos pohjautuu muun muassa joukkojen suuruuteen ja laatuun sekä kenraalin kokemuksen määrään, joka merkitään tähtinä kenraalin vieressä. Taistelussa vaikuttavina tekijöinä ovat muun muassa moraali, maasto ja sääolosuhteet.


title: Total War

text: Pelimoottori mallintaa jokaisen ammuksen erikseen.


title: Gokayama

text: Gokayama () on kylä Nanton kaupungissa, Japanissa. Se koostuu gasshō-zukuri tyylisistä olkikattoisista taloista, jotka ovat tyyliltään lähes ainutlaatuisia Japanissa. Gokayama liitettiin osaksi UNESCOn maailmanperintöluetteloa vuonna 1995 yhdessä Gifun prefektuurissa sijaitsevan Shirakawa-gōn kylän kanssa. Tarkemmin määriteltynä Gokayaman luetteloon kuuluvat osat ovat Ainokuran ja Suganuman kylät.


title: Gokayama

text: Valtaosa taloista on rakennettu Edo-kauden lopun ja Meiji-kauden alun aikoihin. Talojen rakentamiseen on käytetty ainoastaan hirsiä, olkia ja köyttä. Harjakattojen kulma on yleensä 60°, jonka ansiosta kylmällä alueella sijaitsevat talot kestävät paremmin raskaan lumen painon ja jyrkkä kulma edistää sen valumista maahan. Katon alle jää käyttökelpoinen vintti, jota käytettiin usein silkkimatojen kasvattamiseen. Olkikatot on uusittava 40–50 vuoden välein, jolloin koko kylä kerääntyy työskentelemään uuden katon valmistamiseksi.


title: Gokayama

text: Gokayama sijaitsee eristäytyneenä Shōgawa-joen yläjuoksulla. Sijaintinsa vuoksi kylä säilytti pitkään perinteiset elintapansa muun Japanin modernisoituessa.


title: Verikorento

text: Verikorento ("Sympetrum sanguineum") on pienikokoinen syyskorentolaji, jota tavataan Suomessa paikoittain, enimmäkseen maan eteläosissa.


title: Verikorento

text: Verikorento on pienikokoinen syyskorento, sen pituus on vain noin 34–39 mm. Se muistuttaa ulkonäöltään erityisesti hyvin yleistä punasyyskorentoa, mutta eroaa tästä kokonaan mustien jalkojensa, leventyneen takaruumiin kärjen ja kirkkaiden, tyvestään oranssinsävyisten siipien avulla. Verikorennon nimi on peräisin sen väristä. Yleisestä elokorennosta lajin erottaa erilaisten jalkojen ja pienempien siipien keltaisten alueiden avulla.


title: Verikorento

text: Korennon väri muuttuu punaiseksi yksilön vanhetessa, nuoret koiraat ovat keltaisempia. Naaraassa on koirasta vähemmän punaista, ja niiden väritys vaihtelee keltaisesta koiraan kaltaiseen.